|  |  |
| --- | --- |
|  |  |

**NACIONALINĖ ŠVIETIMO AGENTŪRA**

AKMENĖS R. VENTOS GIMNAZIJOS VEIKLOS TEMINIO IŠORINIO VERTINIMO ATASKAITA

2021-11-15 Nr. A-15

Vilnius

**ĮVADAS**

**Vizito laikas** – 2021 m. spalio 18–20 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje.

Išorinis vertinimas Akmenės r. Ventos gimnazijoje atliktas remiantis Lietuvos švietimo, mokslo ir sporto ministrės įsakymu „Dėl mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, temos, klausimų ir vertinimo rodiklių nustatymo“ (2021 m. liepos 9 d., Nr. V-1254). Vertinant gimnazijos veiklą naudotasi Nacionalinės švietimo agentūros (toliau – NŠA) atliktais mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo, Nacionalinio egzaminų centro duomenimis, elektroninėmis duomenų bazėmis, Ventos gimnazijos planavimo, veiklos bei mokinių pasiekimų ir pažangos fiksavimo dokumentų analize, pirmine mokyklos informacija.

Išorės vertintojai stebėjo 39 ugdymo veiklas (pamokas, konsultacijas, specialiąsias pratybas, neformaliojo švietimo užsiėmimą, klasės valandėlę), mokinius natūralioje aplinkoje (koridoriuose, valgykloje), analizavo mokinių veiklą pamokose, kalbėjosi su gimnazijos bendruomene (mokiniais, mokytojais, tėvais, administracija, personalu, savivaldos organizacijų ir darbo grupių nariais – Metodine, Mokinių, Gimnazijos tarybomis, Vaiko gerovės komisija, veiklos kokybės įsivertinimo, klasių vadovų metodine grupėmis).

Vertindami veiklą mokykloje, išorės vertintojai dažniausiai vartojo aprašomuosius kokybės epitetus:

* labai gerai, kryptingai, veiksmingai (4 lygis) – taip įvertintą veiklą reikėtų paskleisti už mokyklos ribų;
* gerai, pakankamai kryptingai, tinkamai (3 lygis) – veiklą, patirtį verta skleisti mokykloje;
* neblogai, patenkinamai, vidutiniškai, nesistemingai, priimtinai (2 lygis) – veikla mokykloje tinkama, bet yra ką tobulinti, verta sustiprinti ir išplėtoti.

Išskiriant mokyklos stipriąsias ir tobulintinas sritis, greta teiginių nurodomi pagalbiniai rodikliai (pvz., 1.1., 2.3. ir t. t.), kuriuos gimnazija gali perskaityti, pasitikslinti, naudodamasi Mokyklų, vykdančių bendrojo ugdymo programas, veiklos teminio išorinio vertinimo, organizuojamo 2021–2022 metais, analizuojamos temos „Įtraukiojo ugdymo įgyvendinimo kryptingumas mokyklose, vykdančiose bendrojo ugdymo programas“ vertinimo rodikliais.

Vertinimo sprendimai yra priimti bendru išorės vertintojų komandos sprendimu.

Išorės vertintojų komanda yra įsitikinusi, kad visus rekomenduojamus patobulinimus mokykla gali įgyvendinti veiksmingiau panaudodama vidaus išteklius ir pasitelkdama išorės partnerius.

Nuoširdžiai dėkojame mokyklos direktorei Daivai Gricienei, direktorės pavaduotojai ugdymui Violetai Budzinauskienei ir visam gimnazijos kolektyvui už bendradarbiavimą ir svetingumą.

**I. MOKYKLOS KONTEKSTAS**

Ventos miestas nedidelis (apie 2000 gyventojų), todėl vietos bendruomenė susitelkusi, vieni kitus gerai pažįsta. Ilgoji Ventos gimnazija (1–12 klasės), turinti ikimokyklinio ugdymo skyrių „Berželis“, yra vienintelė bendrojo ugdymo įstaiga mieste. Taigi pedagogai turi galimybę gerai pažinti mokinius, stebėti jų ūgtį nuo darželio iki mokyklos baigimo. Išorinio vertinimo metu gimnazijoje mokėsi 269 mokiniai, ikimokyklinio ugdymo skyriuje ugdyta 118 vaikų. Mokinių skaičius dėl demografinės situacijos ir emigracijos bei tėvų darbo vietų pakeitimo kasmet mažėja (praėjusiais mokslo metais mokėsi 284 mokiniai), tačiau šią ugdymo įstaigą dėl palankaus mikroklimato ir kiekvieno vaiko poreikių tenkinimo pasirenka pavieniai šalia esančių gimnazijų mokiniai (vizito metu mokėsi 3 mokiniai, atvykę iš Akmenės gimnazijos, 2 – iš Papilės Simono Daukanto gimnazijos, 2 – iš Mažeikių Ventos progimnazijos ir 1 – iš Tryškių Lazdynų Pelėdos gimnazijos). Ugdymo įstaigos strateginio plano SSGG analizėje mokinių skaičiaus mažėjimas išskirtas kaip grėsmė, pirminėje informacijoje pažymėta, kad dėl šio faktoriaus gimnazijos finansavimas nebeatitinka šiandienos lūkesčių, o tai turi neigiamos įtakos tenkinant mokinių poreikius (neformaliojo švietimo, pasirenkamųjų dalykų poreikiui, gimnazinių klasių mokinių mokymui pagal skirtingų lygių programas ir pan.).

Mokykloje dirba 37 pedagoginiai, 20 pagalbinio ir administravimo personalo darbuotojų. 29 mokiniams nustatyti specialieji ugdymo(si) poreikiai (12 mokinių – dideli ir 17 – vidutiniai). Nemokamą maitinimą gauna 84 gimnazijos mokiniai (iš jų – 52 yra 1–2 klasių mokiniai, kurie maitinami nemokamai ŠMSM sprendimu). Į mokyklą ir iš jos pavėžėjama 19 mokinių.

Svarbu pastebėti, kad gimnazijos mokiniams sudarytos geros sąlygos gauti pedagoginę, socialinę, psichologinę ir karjeros planavimo pagalbą, kurią teikia socialinė pedagogė, specialioji pedagogė, logopedė, psichologė, 3 mokytojo padėjėjos, bibliotekininkė, karjeros specialistė.

Gimnazijos geografinė padėtis palanki organizuoti ugdymą gamtoje – visai šalia teka Ventos upė, yra Ventos regioninis parkas. Mokykla išnaudoja mokymosi ne mokykloje galimybes, sėkmingai diegia mokinių aktyviam dalyvavimui mokymosi procese itin patrauklų patirtinį ugdymą. Palanki situacija ir meniniams bei sportiniams mokinių poreikiams tenkinti – šalia gimnazijos yra įsikūrę Akmenės meno ir sporto mokyklų skyriai, kuriuos lanko 30 proc. mokinių, be to, ugdymo įstaiga įgyvendina 15 neformaliojo švietimo programų, kuriose dalyvauja apie 66 proc. mokinių (2019–2020 m. m. duomenys). Gimnazijoje vykdoma projektinė veikla, skatinama mokinių savanorystė. Mokymosi spragoms likviduoti ir gabumams plėtoti 20 mokytojų organizuoja mokiniams konsultacijas.

### Iš pokalbio su Akmenės r. Švietimo, kultūros ir sporto skyriaus vedėju Dariumi Rekiu paaiškėjo, kad Ventos gimnazija išoriniam teminiam vertinimui pasiūlyta kaip mokykla, turinti didžiausią skirtingų mokinių ugdymo patirtį, o gimnazijos bendruomenė išsiskiria teigiamu mikroklimatu, pozityviais tarpusavio santykiais. Be to, pastebėti geri šios ugdymo įstaigos mokinių pasiekimai, o abiturientų brandos egzaminų rezultatai yra aukštesni nei Akmenės rajono abiturientų, daugumos mokomųjų dalykų – aukštesni nei Lietuvos abiturientų.

### Direktorės metų užduotys orientuotos į strateginių tikslų įgyvendinimą. Įvykdydama jas gimnazijos vadovė inicijavo mokinio asmeninės ūgties matavimo tobulinimą, užtikrino edukacinių erdvių įrengimą ir modernizavimą, ikimokyklinio amžiaus vaikų kokybišką ugdymą modernioje aplinkoje. Pastebėtina, kad minėtų užduočių turinys susijęs su mokymosi ir poilsio sąlygų, kurios tenkintų visų mokinių poreikius, sudarymu, kiekvieno mokinio asmenybės tapsmo pažangos stebėjimu. Užduočių įvykdymas įvertintas labai gerai.

### Išorinio teminio vertinimo metu ugdymas organizuotas COVID-19 pandemijos sąlygomis – procesas vyko sklandžiai, valdant mokinių srautus mokytojai dirbo mokiniams paskirtuose kabinetuose, pavienėse pamokose mokyta hibridiniu būdu.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE**

**Stiprieji veiklos aspektai**

1. Gimnazijos vizijos bendrumas ir veiklos kryptingumas (1.1. – 3 lygis).
2. Optimalus, orientuotas į mokyklos bendruomenės poreikių tenkinimą išteklių paskirstymas (1.1. – 3 lygis).
3. Gimnazijos bendruomenę telkianti lyderystė (1.2. – 3 lygis).
4. Gimnazijos personalo bendradarbiavimas kuriant ir palaikant įtraukios kultūros nuostatas (1.4. – 3 lygis, 2.2. – 3 lygis).
5. Gimnazijos tinklaveikos atvirumas, sudarantis sąlygas mokiniui ugdytis įvairias šiuolaikiniam gyvenimui būtinas kompetencijas (1.6. – 3 lygis).

**Ypač gimnaziją verta pagirti už patirtinio mokymo(si), užtikrinančio kiekvieno mokinio motyvuotą įtrauktį į žinių įgijimo ir praktinio taikymo procesus, organizavimą (2.2. – 3 lygis; išskirtas aspektas – 4 lygis).**

**Tobulintini veiklos aspektai**

1. Mokymosi uždavinio, orientuoto į skirtingų mokinių mokymosi poreikius, kėlimas (2.1. – 2 lygis).
2. Pastoliavimas mokiniui ugdymo procese, siekiant išvengti kliūčių ir patirti mokymosi sėkmę (2.1. – 3 lygis, išskirtas aspektas – 2 lygis).
3. Konstruktyvus, informatyvus ir suasmenintas pažangą skatinantis grįžtamasis ryšys (2.3. – 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Gimnazijos veiklos kokybės įsivertinimą, remdamasi Mokyklos, įgyvendinančios bendrojo ugdymo programas, veiklos kokybės įsivertinimo metodika (2016 m.), atlieka įsivertinimo grupė. Ši grupė ir organizuoja, ir vykdo įsivertinimą. Kiti bendruomenės nariai dažniausiai tėra respondentai – atsakinėja į anketų klausimus. Tiesa, Mokinių taryba irgi yra vykdžiusi mokinių apklausas (pvz., dėl neformaliojo švietimo poreikių), o Metodinė taryba pasiūlo, kurias temas ar rodiklius įsivertinti. Įsivertinimo grupė formuluoja tyrimo išvadas, dažniausiai rengia ir rekomendacijas. Vertintojai pastebi, kad gimnazijai vykdant šią veiklą vertėtų dalytis lyderyste – į tyrimą įtraukti daugiau bendruomenės narių: tėvų (pokalbyje su vertintojais išgirdę pasiūlymą fiksuoti tėvų nuomonę, tobulinimo pasiūlymus, apibendrintus rezultatus skelbti bendruomenei priėmė labai palankiai), mokinių, mokytojų ir kitų personalo darbuotojų. Tokiu būdu įsivertinimas paskatintų bendruomenės narius analizuoti ir vertinti esamą situaciją, numatyti veiksmingus pokyčius, drauge tartis dėl tobulinimo galimybių. Rekomendacijoms rengti vertėtų sudaryti kompetentingiausių tirtu klausimu pedagogų grupę.

Visuminį anketavimą (platųjį įsivertinimą) gimnazija tikslingai derina su strateginio planavimo ciklu. Per paskutiniuosius priešpandeminius metus gimnazija pasitelkusi apklausas įsivertino mokymosi organizavimą (rodiklis 2.2.2.) ir padarė išvadą, kad „mokant skirtingų ugdymosi poreikių turinčius mokinius sunkumų iškyla diferencijuojant mokymą“, ir nustatė sunkumų priežastis: laiko stoka ir didelis mokinių skaičius klasėse. Apie pastoliavimą, kuris sudarytų sąlygas mažinti diferencijavimo apimtis, nekalbėta.

Kitais metais pasirinkdama įsivertinimo temą gimnazija rėmėsi išorinio teminio vertinimo ataskaitos rekomendacijomis – tyrė rodiklį „Asmenybės tapsmas“ (1.1.1.), o 2020–2021 m. įsivertintas 3.2. temos „Mokymasis be sienų“ rodiklis 3.2.2. („Mokymasis virtualioje aplinkoje“). Pastebėtina, kad temos pasirinkimas tikslingas, susijęs su mokyklinio gyvenimo aktualijomis. Po tėvų, mokinių ir mokytojų apklausų nustatyti nuotolinio mokymo(si) stiprieji ir tobulintini aspektai, tačiau kaip ir kas bus tobulinama, kokiu būdu turėtų būti stiprinama mokinių mokymosi motyvacija, atsakomybė už išmokimą, kaip bus ugdomi mokymosi savivaldumo gebėjimai, užtikrinama kiekvieno mokinio įtrauktis, kol kas nenuspręsta.

Pastebėtina, kad pedagoginė bendruomenė nerengia detaliųjų rodiklių (iliustracijų), kaip siektinos ugdymo kokybės, aprašymų, todėl galima teigti, kad gimnazijoje nėra susitarimų, kokios kokybės mokykla siekia, ko ir kiek iki siekiamybės dar trūksta. Gimnazijai rekomenduotina nepamiršti veiklų, prie kurių buvo susitelkta įsivertinimo metu, *–* integruoti jas į naujai pasirinktą tobulinti veiklos aspektą, t. y. sudaryti „rodiklių krepšelį“. Pagirtina, kad įsivertindama mokykla bando nustatyti priežasčių ir pasekmių ryšius, lokalizuoti problemą. Gimnazijai vertėtų pamąstyti, kaip atsirinkti respondentų imtį, pvz., aiškinantis, kas lemia mokinių pasiekimų ir pažangos pokyčius, tyrimui pasirinkti mokinius, kurių pažanga per pastaruosius metus buvo dinamiška (t. y. tuos, kurie daro pastebimą pažangą arba nedaro pažangos), atsižvelgiant į šių mokinių lankomumą, mokymosi motyvaciją, įsitraukimą į mokymąsi ir pan., nustatyti pažangos nepastovumo priežastis.

Apibendrinant galima teigti, kad Valstybinės švietimo 2013–2022 metų strategijos tikslą – *„diegti duomenų analize ir įsivertinimu grįstą švietimo kokybės kultūrą, užtikrinančią savivaldos, socialinės partnerystės ir vadovų lyderystės darną“* – gimnazija įgyvendina – įsivertinimas daro poveikį mokyklos kaitai, tačiau procesui dar stinga tęstinumo, gilumo, bendruomeniškumo.

**IV. VERTINAMŲ VEIKLOS SRIČIŲ VERTINIMAS**

1. **Vertinimo sritis: LYDERYSTĖ IR VADYBA**

**Vertinimo lygis: 3 lygis**

|  |  |
| --- | --- |
| **Rodiklis, vertinimo lygis** | Vertinimo pagrindimas,  apibendrinimas |
| * 1. Perspektyva ir bendruomenės susitarimai, 3 lygis | Perspektyva ir bendruomenės susitarimai tinkami, išskyrus planų gyvumą, kuris yra vidutiniškas.  Gimnazijos vizija potenciali, veiklos kryptingumas ir sprendimų pagrįstumas paveikūs ir išskiriami kaip stiprieji veiklos aspektai.  Gimnazijos vizija *(„Kiekvieno mokinio asmenybės ūgties siekianti šiuolaikiška, patraukli, atvira naujovėms, bendruomeniška gimnazija“)* paremta įtraukiojo ugdymo nuostatomis – vizijos tekste akcentuotas kiekvieno mokinio asmenybės ūgties siekis, ugdymo atvirumas ir patrauklumas, organizacijos narių bendruomeniškumas. Mokyklos perspektyvos formuluotė prieinama visiems bendruomenės nariams: vizija skelbiama gimnazijos interneto svetainėje, strateginiame ir metų veiklos planuose. Per pokalbius su Gimnazijos, Mokinių ir Metodine tarybomis vertintojai įsitikino, kad mokyklos veiklos perspektyva bendruomenės nariams žinoma, priimtina. Į strateginio, metų, ugdymo, veiklos planų rengimą ir numatytų priemonių vertinimą įtraukiamos savivaldos organizacijų ir veiklos grupių nariai (Gimnazijos, Metodinės tarybos, įsivertinimo grupė, Vaiko gerovės komisija, Tėvų klubas), planų projektus rengia direktoriaus įsakymu sudarytos grupės.  Priimdama sprendimus gimnazijos bendruomenė tariasi ir diskutuoja. Dalyvaudami diskusijoje „Kas yra gera mokykla?“ mokiniai piešė plakatus, kuriuose vaizdu ir tekstu išreiškė savo nuomonę: „*gera mokykla, kai turiu gerų draugų, kai yra konsultacija, kai turime gerus klasiokus ir gerą auklėtoją, kai mokytoja pailsėjusi*“. Diskusijos dalyviai mokinių tėvai išsakė pastebėjimus apie teigiamus *(„puikios pažinimo pamokos, puikūs mokytojai, mokytojai neskaičiuoja savo laiko“* ir t. t.) ir tobulintinus („*trūksta vaikų skatinimo, karšta kabinetuose vasaros metu, trūksta poilsio zonos*“ir kt.) gimnazijos aspektus. Vyko tėvų, mokinių, mokytojų apklausa dėl nuotolinio ugdymo veiksmingumo: išsiaiškintos nuotolinio mokymo(si) problemos ir patirtys (67 proc. mokytojų, 47 proc. tėvų teigė, kad „*nuotolinis mokymas juos išvargino tiek psichologiškai, tiek fiziškai*“.Visi bendruomenės nariai dalyvavo apklausoje apie mokinių profesijos pasirinkimą.Pokalbiai, diskusijos, apklausos telkia bendruomenę, formuoja bendrus siektino rezultato lūkesčius ir nuostatas, tačiau pastebėtina, kad po tokių pasikalbėjimų turėtų atsirasti ir konkretūs veiksmai, veiklos, kurios būtų orientuotos į lūkesčių įgyvendinimą.  Gimnazija kasmet įsivertina veiklos kokybę. Reali mokyklos situacija, mokinių poreikiai, jų mokymosi sėkmė išsiaiškinami ir organizuojant tyrimus, vykdant apklausas, analizuojant duomenis, pvz., gimnazijos psichologė, socialinė pedagogė vykdo mokinių adaptacijos tyrimus, Mokinių taryba organizuoja apklausas dėl neformaliojo švietimo poreikio nustatymo, metodinėse grupėse ir Metodinėje bei Mokytojų tarybose, klasių valandėlėse analizuojami mokinių pasiekimai ir pažanga, kiekvieno mokinio pažanga aptariama su tėvais. Vykdant mokyklos įsivertinimą būtų tikslinga pasinaudoti šiais duomenimis, t. y. integruoti įsivertinimo procesus į mokyklos gyvenimą. Siekiant tvarios duomenimis grįstos vadybos reikėtų tikslingesnio ir kryptingesnio duomenų apibendrinimo ir analizės visais lygmenimis.  Gimnazijos veikla planuojama pakankamai kryptingai: įtvirtinti įtraukiojo ugdymo idėjas siekiama visuose mokyklos dokumentuose. Strateginio plano, metinių veiklos planų prioritetai iškelti remiantis išorės ir vidaus veiksniais, gimnazijos stiprybėmis ir silpnybėmis, galimybėmis ir grėsmėmis, mokinių pasiekimų rezultatais, išorinio veiklos kokybės vertinimo ir įsivertinimo išvadomis, atitinka regioninę ir nacionalinę švietimo strategiją. Tiksluose akivaizdus „mokyklos visiems“ siekis (*strateginiai tikslai: „įtraukiojo ugdymo principų diegimas, taikant kiekvieno mokinio pažangos matavimo sistemą, stiprinant pagalbą kiekvienam mokiniui; pozityvios emocinės aplinkos, lemiančios gerą mokinių ir mokytojų savijautą gimnazijoje, kūrimas; gimnazijos kultūros, bendruomeniškumo santykių puoselėjimas, gimnazijos įvaizdžio gerinimas“*)*.* Iš dokumentų analizės ir pokalbių su Gimnazijos taryba, veiklos kokybės įsivertinimo grupe paaiškėjo, kad keliant strateginio, veiklos, ugdymo planų tikslus ir uždavinius iš dalies atsižvelgiama į veiklos kokybės įsivertinimo išvadas.  Optimalus, orientuotas į mokyklos bendruomenės poreikių tenkinimą išteklių paskirstymas, atsižvelgiant į mokyklos kontekstą, yra lankstus ir išskiriamas kaip stiprusis veiklos aspektas.  Mokykloje dirbantys mokytojai yra savo dalyko specialistai, turintys aukštąjį pedagoginį išsilavinimą: 42,4 proc. mokytojų yra atestuoti mokytojo metodininko, 48,5 proc. – vyresniojo mokytojo, 9,1 proc. – mokytojo kvalifikacinėms kategorijoms. Gimnazijoje suformuota visa pagalbos mokiniui specialistų komanda – specialusis pedagogas, socialinis pedagogas ir psichologas. Pagalbą mokytojams ir mokiniams teikia trys mokytojų padėjėjai. Darytina išvada, kad gimnazija yra pasirengusi tenkinti skirtingų mokinių ugdymo(si) reikmes, teikti pagalbą mokiniui ir šeimai.  Mokyklos fizinė aplinka palanki bendravimui ir mokymuisi: erdvės tvarkingos, jas puošia mokinių darbai, mokyklą baigusių mokinių klasių, mokyklos abiturientų, baigusių aukščiausiais pasiekimais, nuotraukos, dabartinių mokinių „Garbės alėja“, stendai su aktualia informacija. Pagalbos mokiniui specialistai turi savo kabinetus. Mokiniams yra galimybių pasirinkti laisvalaikio vietas pagal savo interesus ir poreikius, pvz., gimnazijos bibliotekoje galima ramiai ilsėtis, ruoštis pamokoms, skaityti grožinę literatūrą, koridoriuose – žaisti judriuosius arba stalo žaidimus. Pradinių klasių bendrose erdvėse yra poilsio kampeliai ir vietos aktyviems žaidimams. Per pokalbį su Metodine taryba paaiškėjo, kad mokiniai turi poilsio erdvę „Ramybės oazė“, kurioje gali nusiraminti, pailsėti.  Dėl COVID-19 pandemijos išorinio vertinimo metu pamokos (išskyrus specializuotas) vyko klasėms skirtuose kabinetuose. Dauguma kabinetų jaukūs ir tvarkingi, papuošti mokinių darbais, mokomojo dalyko, klasės vadovo informacija. Koridoriuose pateikiama nemažai įvairios informacijos, atspindinčios mokyklos veiklos kryptis. Mokykloje švaru, tvarkinga, stropiai dirba pagalbinis personalas.  Mokykla iš dalies pritaikyta negalią turinčiai mokinei, judančiai neįgaliojo vežimėliu: įrengtos išorinės, vidinės nuovažos, liftas, tačiau vietomis yra kliūčių (pvz., slenksčiai).  Gimnazija gerai apsirūpinusi ugdymo(si) procesui reikalinga įranga ir priemonėmis: mokomosiose klasėse yra kompiuterių, projektorių. Ugdymo reikmėms pritaikyta biblioteka, kurioje įrengtos 8 individualios kompiuterizuotos darbo vietos, yra konferencinė įranga, interaktyvus ekranas. Mokyklos biblioteka naudojasi MOBIS programa. Per pokalbį su Gimnazijos taryba teigta, kad mokykla gerai aprūpinta vadovėliais ir mokymuisi reikalinga literatūra. Gimnazijos bibliotekoje yra kopijavimo, laminavimo, dokumentų įrišimo aparatai. Gimnazijos sporto salė renovuota, stebėtų pamokų metu fiksuota, kad mokiniams pakanka mokymuisi reikalingų priemonių.  Gautus asignavimus gimnazija naudoja ekonomiškai. Mokyklos veikla finansuojama iš valstybės (mokymo lėšos) ir savivaldybės biudžeto. Gimnazija gauna papildomai lėšų dalyvaudama rajono, šalies projektuose, ieškodama rėmėjų. Mokyklą remia ir buvę mokiniai, verslininkai. Sukauptos papildomos lėšos naudojamos mokiniams ir personalui skatinti, materialinei bazei gerinti.  Visi gimnazijos bendruomenės nariai gali susipažinti su mokyklos finansinėmis ataskaitomis, biudžeto ataskaitomis, strateginio plano, metinio veiklos plano įgyvendinimo programomis, lėšų poreikiais ir numatomais finansavimo šaltiniais, kurie skelbiami mokyklos interneto svetainėje. Mokytojų tarybos posėdžių metu teikiama informacija dėl pedagoginių darbuotojų darbo krūvio sandaros. Darytina išvada, kad išteklių paskirstymas yra atviras, skaidrus ir prieinamas bendruomenės nariams.  Nuotolinio mokymo(si) ir išorinio vertinimo metu, mokant mokinius hibridiniu būdu, mokykla naudoja „Google Classroom“ virtualią mokymosi aplinką, tai sudarė sąlygas sveikstantiems ar besiizoliuojantiems mokiniams dalyvauti ugdymo procese.  Stebėtų pamokų protokolų analizė rodo, kad 20 proc. pamokų ugdymosi aplinkos naudotos savitai, kūrybiškai, 44 proc. pamokų – tinkamai. Šalia tradicinių mokymo priemonių (vadovėlio, pratybų sąsiuvinio, užduočių kopijų) naudotos kitos mokinių smalsumą skatinusios priemonės, pvz.: džiovinti lapai, plunksnos, kiaušiniai, siūlų kamuoliukai, saldainiai ir kt.  Žmogiškųjų ir materialinių išteklių paskirstymas ir naudojimas gimnazijoje vykdomas atsižvelgiant į bendruomenės interesus, materialiniai ištekliai panaudojami tinkamai, prireikus randama papildomų šaltinių. |
| 1.2. Lyderystė, 3 lygis | Gimnazijos bendruomenę telkianti lyderystė tinkama ir išskiriama kaip stiprusis veiklos aspektas.  Gimnazijoje veikia Mokytojų ir Metodinė tarybos, metodinės grupės, Gimnazijos ir Mokinių tarybos, Vaiko gerovės komisija, įsivertinimo darbo grupė. Savivaldos organizacijoms ir darbo grupėms vadovauja mokytojai lyderiai. Susirinkimų, posėdžių metu aptariama mokinių pažanga ir pasiekimai, ieškoma mokymo(si) nesėkmių priežasčių, džiaugiamasi sėkmėmis, dalijamasi gerąja patirtimi, sprendžiami mokyklos aplinkų tobulinimo klausimai. Per pokalbius su Metodinės tarybos, klasių vadovų, metodinės grupės nariais mokytojai lyderiai pasakojo, kad imtis iniciatyvų skatina mokiniai („*ieškome būdų, kaip padaryti pamokas įdomias*“, „*vaikai motyvuoja augti, keistis, tobulėti*“). Mokykloje sėkmingai veikia mokytojos lyderės inicijuotas Tėvų klubas, Mokinių taryba, kurie analizuoja bendruomenės poreikius, vykdo projektus, organizuoja akcijas, netradicines dienas, veda renginius. Gimnazijos ir Mokinių tarybų, Tėvų klubo nariai susitikimų su išorės vertintojais metu teigė, kad mokykloje šalia formalių lyderių akivaizdi ir mokytojų lyderystė, tai – klasių vadovai, mokytojai S. Vežuka, E. Čiobienė, A. Jakubauskaitė-Sinkevičienė, V. Morkevičienė, socialinė pedagogė J. Mikelskienė. Lydere bendruomenė išskyrė mokyklos bibliotekininkę E. Šimkienę, teikiančią pagalbą mokiniams ir mokytojams, kaip lyderis minėtas ir fizinio ugdymo mokytojas V. Šiurkus, buriantis bendraminčius patyriminiams žygiams, propaguojantis alpinizmą ir sveiką gyvenseną. Išvardyti darbuotojai – tai kūrybiškos, mokančios suvienyti bendrai veiklai asmenybės. Mokykla, sudarydama mokiniams, jų tėvams, globėjams, rūpintojams sąlygas veikti, kelti ir įgyvendinti iniciatyvas, suteikia galimybes plėtoti lyderystei būtinus gebėjimus.  Mokyklos direktorė imasi tiesioginių veiksmų mokyklos strategijai ir metiniams veiklos planams įgyvendinti, savo atliktais darbais demonstruoja sutartas mokyklos vertybes – pagarbą, atsakomybę, asmeninę ūgtį*.* Gimnazijos direktorės2020 metų veiklos ataskaitoje pažymėta, kad ji yra įgyvendinusi daugiau darbų, nei jai buvo iškėlęs Akmenės r. meras: „*Inicijavau mokinių asmeninės ūgties matavimo sistemos patobulinimą. Parengtas atnaujinto individualios kiekvieno mokinio pažangos matavimo sistemos aprašas projektas, suorganizuoti 3 klasių vadovų ir dalykų mokytojų susirinkimai, 3 mokytojų tarybos posėdžiai, kurių metu aptarta individuali mokinių pažanga, suorganizuotas Ventos gimnazijos apdovanojimų renginys, kurio metu buvo teikiamos nominacijos ir paskatinamieji prizai, parengtas mokinių pasiekimų vertinimo sistemos projektas*“ (iš direktorės ataskaitos)*.* Visų vertintojų kalbintų gimnazijos bendruomenių grupių atstovai kaip akivaizdžiausią lyderę išskyrė mokyklos direktorę, kuri sėkmingai įsiliejo į mokyklos kolektyvą (vadovauja tik 2,5 metų), visur suspėja, atsižvelgia į bendruomenės narių poreikius, palaiko iniciatyvas ir pati jų imasi. Lietuvos Respublikos švietimo, mokslo ir sporto ministerijos ir Nacionalinės švietimo agentūros atlikto tyrimo – mokinių, tėvų̨ ir pedagogų nuomonės apie įtraukiojo ugdymo įgyvendinimą̨ mokykloje – statistinėje ataskaitoje (toliau – NŠA ataskaita) teiginį „*Mokyklos vadovai telkia mokyklos bendruomenę pokyčiams ugdymo srityje*“pasirinkdami atsakymus„*tikrai taip*“ir „*lyg ir taip*“ patvirtino 94,3 proc. 2–4 kl. mokinių tėvų̨, 95,9 proc. – 5–8 ir I–IV gimnazinių kl. mokinių tėvų̨.88,6 proc. mokyklos pedagogų teiginį „*Mūsų mokykloje vadovai pagarbiai elgiasi su visais mokytojais ir kitais darbuotojais*“įvertino „*tikrai taip*“. Direktorė palaiko profesinį įsivertinimą, per individualius pokalbius analizuoja ir aptaria mokytojų savianalizės anketas, stebi mokytojų vedamas pamokas, veiklas, skatina dalytis gerąja patirtimi. Iš pokalbių su bendruomenės nariais, dokumentų analizės, mokyklos veiklos procesų stebėjimo vertintojai daro išvadą, kad gimnazijos direktorė vadovaudama mokyklai remiasi pagarba, prisiima atsakomybę už savo ir bendruomenės atliktus darbus, prieš priimdama sprendimus išklauso darbuotojų, mokinių ir tėvų, globėjų, rūpintojų nuomones, pasiūlymus. |
| 1.3. Mokyklos savivalda, 3 lygis | Mokyklos savivalda yra potenciali.  Gimnazijoje aktyviai, skaidriai ir atvirai veikia atstovaujančios visų bendruomenės narių interesus savivaldos organizacijos: Gimnazijos taryba, Mokinių taryba ir klasių mokinių tėvų komitetai. Savivaldos organizacijų nariai yra renkami ir už savo veiklą atsiskaito rinkėjams. Kiekviena savivaldos grupė organizuoja įvairias veiklas, į kurias siekiama įtraukti visus bendruomenės narius. Mokinių tarybą sudaro 5–12 kl. seniūnai (renkami klasių bendruomenių) ir jų pavaduotojai. Tokiu būdu taryboje atstovaujami visų klasių interesai. Iš tarybos narių renkamas prezidiumas, kurį sudaro aktyviausi mokiniai. Mokinių tarybos nariai organizuoja Mokytojų dienos šventę, tolerancijos savaitę ir savaitę be patyčių, renginį „Metų apdovanojimai“, kuriame mokytojams ir mokiniams įteikiamos nominacijos už pasiekimus įvairiose srityse (sporto, lyderystės, meno ir kt.), o nominantus renka visa bendruomenė (šis renginys organizuotas ne pirmą kartą (anksčiau nominuoti ir tėvų atstovai, šį kartą apdovanoti tėvus sutrukdė pandemija) ir bendruomenės pripažintas kaip sėkmingas, todėl galvojama, kad nominacijų įteikimas galėtų tapti tradicija), prisideda prie tėvų organizuojamo labdaros renginio „Pyragų diena“. Mokinių taryba sėkmingai bendradarbiauja su nevyriausybine organizacija „Nestabdyk“, jos nariai veda prevencines pamokėles pradinukams, rašo įvairius projektus, į kurių veiklas gali įsitraukti kiekvienas norintis mokinys. Tarybos nariai apklausė mokinius dėl neformaliojo švietimo užsiėmimų gimnazijoje poreikio, bendravo su direktore dėl valgyklos maitinimo kokybės, dalyvavo kuriant elgesio taisykles, stebi, kaip mokiniai dėvi gimnazijos uniformas. Bendraudami su Gimnazijos taryba mokinių savivaldos nariai diskutavo dėl mokyklinės uniformos dėvėjimo tvarkos, konsultacijų organizavimo, mokinių skatinimo, mokymosi motyvacijos stiprinimo. Šiais metais Mokinių taryba planuoja organizuoti vertybių įprasminimo renginį: numatoma kiekvieną mėnesį bendruomenei skelbti vieną iš vertybių, kuriai akcentuoti bus numatytos veiklos.  Nuo 2019 m. gimnazijos tėvai susibūrė į klubą „Aktyvuokis“, kurį sudaro tėvų komitetų išrinkti aktyviausi tėvai savanoriai. Klubo nariai prisidėjo prie gimnazijos poilsio zonų įrengimo, mokyklos jubiliejaus renginio organizavimo (kartu su vaikais parodė spektaklį ir parengė šokį). Pokalbyje su vertintojais klubo nariai teigė, kad jų rūpestis yra visų tėvų aktyvinimas, materialinės ir kitos pagalbos nepasiturinčių tėvų vaikams teikimas. Šiuo metu jie planuoja pritraukti rėmėjų lėšų, kad gimnazija galėtų įsigyti daugiau dviračių stovų (tuo tikslu inicijuos sporto renginį). Tėvų klubas kartu su Mokinių taryba organizavo diskusiją „Kas yra gera mokykla?“.  Gimnazijos taryba prisidėjo prie darbo tvarkos taisyklių kūrimo, uniformų įvedimo, vertino direktorės veiklos ataskaitą, tvirtino ugdymo, veiklos strateginius planus, diskutavo dėl mokyklos tobulinimo galimybių.  Iš Akmenės r. Ventos gimnazijos NŠA apklausos ataskaitos duomenų matyti, kad mokykloje įprasta su mokiniais, tėvais, pedagogais kalbėtis apie mokinių įvairovę, pagarbą ir pagalbą vienas kitam. Į gimnaziją priimamas kiekvienas vaikas, nepriklausomai nuo jo gebėjimų, tėvų statuso, negalių ar sutrikimų. Mokytojai stengiasi dirbti vienodai gerai su kiekvienu vaiku, nepriklausomai nuo jo gebėjimų ir pasiekimų, visuomet įdėmiai išklauso mokinių siūlomas idėjas. Dauguma tėvų aktyviai dalyvauja vaiko ugdymo procese, tariasi su mokytoju, siūlo idėjų. Tėvai visada jaučiasi laukiami mokykloje, tačiau trūksta įvairesnių bendravimo su tėvais formų. Mokyklos vadovai pagarbiai elgiasi su visais mokytojais ir darbuotojais, telkia bendruomenę ugdymo pokyčiams. Mokytojai pasitiki mokyklos vadovais kaip partneriais, pagalbininkais ir patarėjais. NŠA apklausos ataskaitoje teiginiui „*Mūsų mokykloje vadovai pagarbiai elgiasi su visais mokytojais ir kitais darbuotojais*“ pritarė 88,6 proc. respondentų.  Darytina išvada, kad mokyklos valdymo procese atstovaujami visų mokyklos bendruomenės narių interesai. Gimnazijos savivaldos organizacijos funkcionuoja ne formaliai, o kaip tikrai veikiančios, bendradarbiaujančios, savarankiškai priimančios sprendimus institucijos. Gimnazijoje pripažįstama požiūrių ir nuomonių įvairovė, palaikoma diskusija, gerbiama kiekvieno nuomonė. |
| 1.4. Veikimas kartu, 3 lygis | Gimnazijos personalo bendradarbiavimas kuriant ir palaikant įtraukios kultūros nuostatas geras ir yra stiprusis mokyklos veiklos aspektas.  Mokyklos personalo santykiai grindžiami geranoriškumu, pagalba, pastoliavimu. Mokykloje veikiančios metodinės grupės, Vaiko gerovės komisija dirba kaip viena komanda. Metodinių grupių ir Mokytojų tarybos posėdžiuose tariamasi dėl pagalbos naujiems mokytojams teikimo, derinamos mokinių pasiekimų gerinimo, vertinimo ir kitos tvarkos, aptariami pagalbos mokiniams teikimo planai, rengiamos individualizuotos programos, analizuojami mokinių pusmečių pasiekimai. Po pokalbių su Metodine ir Gimnazijos tarybomis, su mokytojais galima teigti, kad bendruomenės nariai tapatinasi su mokykla, yra patenkinti ugdymo įstaigos mikroklimatu, tradicijomis, nori veikti kartu. Iš pokalbio su klasių vadovais paaiškėjo, kad dalis mokyklos darbuotojų yra baigę šią mokyklą. Vertintojų vizito metu beveik visi mokiniai, apie 60 proc. mokytojų ir direktorė dėvėjo gimnazijos uniformą arba jos dalį (marškinėlius, švarką su įstaigos emblema). Per visus vertinimo dienomis vykusius pokalbius gimnazijos personalas demonstravo įtraukiosios kultūros nuostatas – pagarbą mokinių įvairovei, kiekvieno mokinio asmeninės ūgties siekį. NŠA apklausos duomenys rodo, kad teiginiui „*Į mokyklą priimamas kiekvienas vaikas, nepriklausomai nuo jo gebėjimų, tėvų socialinio statuso, negalių ar sutrikimų*“ pritarė (pasirinko atsakymą„*tikrai taip*“*)* 80 proc. mokyklos mokinių tėvų, globėjų, rūpintojų.  Ieškodami ugdymo organizavimo sėkmių, mokytojai veda integruotas patyriminio ugdymo pamokas, veiklas, integruodami ir mokydami per patirtį savanoriškai ateina į pagalbą kolegai. Stebėtų pamokų protokoluose užfiksuoti bendruomenės veikimo kartu atvejai: 8 kl. integruotoje patyriminėje fizikos ir fizinio ugdymo pamokoje kartu dirbo trys mokytojai. Šioje pamokoje mokiniai, padedami mokytojo, dalyvavo estafetėse, matavo asmeninį bėgimo greitį, o paskui praktiškai pritaikė greičio apskaičiavimo formulę. Aktyvioje, įdomioje ir mokinių įtrauktį užtikrinančioje 6 kl. gamtos ir žmogaus pamokoje į ugdymo veiklas įsitraukė mokyklos rūbininkė, kuri sutartu laiku atrakino sporto salės balkono duris, kad mokiniai galėtų atlikti eksperimentą, o sporto salėje buvę 3 kl. mokiniai su mokytoja tapo eksperimento stebėtojais.  Mokiniai su fizinio ugdymo mokytoju dalyvauja patyriminiuose žygiuose Lietuvoje, yra aplankę visas Europos aukščiausias kalnų viršukalnes. Patirtiniai žygiai pritraukia ne tik vaikus, bet ir mokinių tėvus, globėjus, rūpintojus. Pokalbiuose su Gimnazijos, Mokinių tarybomis teigta, kad mokyklos rūbininkė rūpinasi, jog kiekvienas vaikas išeidamas namo tinkamai apsirengtų (pradinukams padeda užsisegti sagas, užsidėti kepurę ir pan.), bibliotekininkė padeda kopijuoti medžiagą, pasirinkti literatūrą ir pan. Išorinio vertinimo dienomis ne tik pedagogai, bet ir aptarnaujančio personalo darbuotojai rūpinosi mokinių saugumu koridoriuose per pertraukas, elgesiu valgykloje.  Vertinimo metu dauguma mokyklos personalo demonstravo pagarbų elgesį su visais bendruomenės nariais ir svečiais. Tą rodo ir pritarimas NŠA ataskaitos teiginiui „*Mokyklos mokytojai ir kiti darbuotojai yra labai draugiški*“: atsakymus„*tikrai taip*“ ir„*lyg ir taip*“ pasirinko 89,6 proc. 5–8 klasių̨ ir 77,6 proc. I–IV gimnazinių klasių mokinių.  Kolegialiai mokydamiesi mokytojai aktyviai dalyvauja seminaruose, konferencijose, naudojasi pedagogas.lt platforma. Savo sukaupta patirtimi pedagogai vieni su kitais dalijasi metodinių grupių susirinkimuose, neformaliuose susitikimuose per pertraukas, mokykloje organizuojamose metodinėse-praktinėse konferencijose „Mokytojas-mokytojui“ ir „Nuotolinio ugdymo gerosios patirties sklaida“. Pradinių klasių mokytojai organizuoja respublikinę pradinių klasių mokinių literatūrinę konferenciją „Kuriame – save išsakome“. Metodinės grupės peržiūri ir koreguoja mokyklos veiklą reglamentuojančius dokumentus.Kiekvieno pusmečio pabaigoje, aptariant mokinių mokymosi rezultatus, kiekvienas mokytojas „atsineša savo patirtį“, pasakoja, kas jam sekėsi. Iš dokumentų analizės ir pokalbio su Metodine taryba paaiškėjo, kad buvo susitarta vesti atviras patyriminės veiklos pamokas. Į atviras pamokas mokytojai patys kviečiasi kolegas ir dalijasi patirtimi. Per pokalbį su Metodine taryba paaiškėjo, kad nuotolinio ugdymo metu kiekvieną penktadienį pradinių klasių mokytojos jungdavosi į susitikimą „Prie kavos“, aptardavo sėkmes ir nesėkmes, diskutuodavo, kaip būtų galima labiau padėti skirtingų gebėjimų mokiniams.  Įgyvendinti 2021 m. gimnazijos veiklos plano uždavinį „*Keliant mokytojų dalykines ir vadybines kompetencijas, tobulinti ugdymo proceso organizavimą, sudarant sąlygas inovacijoms, eksperimentinei plėtrai ir pažintinei-patyriminei veiklai*“,tikėtina, padėtų susitarimas dėl konkrečios pamokos organizavimo dalies tobulinimo ir tikslingo pamokos stebėjimo, aptarimo. |
| 1.5.Bendradarbiavimas su tėvais / globėjais, 3 lygis | Bendradarbiavimas su tėvais, globėjais yra potencialus.  Tėvų informavimo ir švietimo sistema atitinka tėvų poreikius ir gimnazijos specifiką. Mokykla rūpinasi, kad naujai atvykę mokiniai ir jų tėvai jaustųsi emociškai saugūs. Tėvai yra įtraukiami į gimnazijos gyvenimą ir joje jaučiasi visada laukiami. NŠA apklausos ataskaitos teiginiui „*Tėvai mokykloje jaučiasi laukiami*“ pritarė (atsakė „*Tikrai taip*“) 50 proc. pradinių klasių ir 62 proc. 5–8, I–IV gimnazinių klasių tėvų. Gimnazija yra parengusi „Mokinių individualios pažangos stebėjimo ir fiksavimo tvarkos aprašą“, kuriame numatyti pažangos stebėjimo ir fiksavimo principai, formos ir būdai. Laikantis minėtame apraše fiksuotų susitarimų mažiausiai du kartus per metus vykdomi labai gerai tėvų vertinami tėvų ir mokytojų susitikimai, kuriuose aptariama asmeninė vaiko pažanga, vyksta individualūs ir trišaliai pokalbiai. Kartą per pusmetį su tėvais aptariama klasės ir gimnazijos mokinių pažanga. Tėvai vaikų asmenybės ūgtį, pasiekimus ir pažangą aptaria su klasės vadovu tėvų susirinkimuose, individualių pokalbių metu. Skubesnė informacija apie pažangos pokyčius teikiama žinutėmis elektroniniame dienyne. Pradinių klasių mokytojai po pamokos stengiasi pratybose parašyti žinutę tėvams, kaip jų vaikui sekėsi atlikti užduotis, bendraujama ir telefonu. Pasibaigus pusmečiui pradinukų tėvai gauna laišką apie apibendrintus vaiko pasiekimus. Informacija tėvams pateikiama ir socialiniuose tinkluose (sukurtos uždaros klasių tėvų grupės), klasės svetainėse. Tėvai kviečiami apsilankyti pamokose. Gimnazijos pedagoginis personalas laikosi nuostatos, kad per mokslo metus kiekvienas mokytojas turėtų pastebėti, atrasti, už ką pagirti kiekvieną vaiką – parašyti pagyrimą ar padėką į elektroninį TAMO dienyną arba į sąsiuvinį. Pokalbio metu Vaiko gerovės komisijos (toliau – VGK) nariai teigė, kad per mokslo metų pusmetį prireikia papildomų susitikimų ar pokalbių su tėvais. Kai pamokos vyko nuotoliniu būdu, siekiant kiekvieno mokinio aktyvaus dalyvavimo mokymosi procese, su kai kuriais tėvais tekdavo dažniau pabendrauti, tai sudarė sąlygas geriau pažinti šeimas. Susitikimo su vertintojais metu tėvai teigė, kad jie labai aktyvūs – į tėvų susirinkimus vidutiniškai susirenka apie 80 gimnazijos tėvų. Tėvai tarpusavyje bendrauja, kai vyksta klasės tėvų susirinkimai, per socialinius tinklus. Kadangi gimnazijos bendruomenė maža, tai tėvus mokytojai, klasių vadovai susitinka miestelyje, parduotuvėje ir kt. Mokytojams patinka aktyvūs tėvai, kurie domisi ugdymo procesu, tad jie stengiasi sužinoti tėvų galimybėmis padėti vaikams augti, siūlo tinkamus pagalbos ir bendradarbiavimo būdus, tačiau, Mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo duomenimis,29,5 proc. pradinių klasių tėvų pageidauja įvairesnių bendravimo formų (klubų, popiečių, bendrų žygių ir pan.). Mokytojai ir tėvai bendradarbiauja (skiria laiko ir inicijuoja susitikimus, pokalbius ir kt.), palaikydami ir skatindami mokinio pažangą, stiprindami jo psichinę ir fizinę sveikatą bei socialumą. Gimnazija siekia lygiavertės vadovų, mokytojų, specialistų, tėvų ir mokinių partnerystės, įtraukios lyderystės kultūros įgyvendinimo.  Dauguma tėvų aktyviai dalyvauja vaiko ugdymo procese, tariasi su pedagogais. Mokytojai su tėvais bendradarbiauja abiem pusėms tinkamu laiku. Pedagogai per pokalbį su vertintojais teigė, kad vaiko mokymosi sunkumus dažniausiai lemia nepalanki šeimos aplinka, todėl bendradarbiavimas su tėvais itin svarbus. Mokytojai stengiasi įtraukti visus tėvus į gimnazijos gyvenimą, kviečia kartu nuspręsti, kaip įveikti sunkumus, gerinti mokymosi rezultatus ir skatinti visybišką kiekvieno vaiko pažangą. Kai kurių mokinių tėvai kviečiasi mokinius į savo darbovietes arba patys atvyksta į gimnaziją ir veda karjeros pamokas. Kiekvienoje klasėje yra susibūręs tėvų komitetas, dalis aktyvesnių tėvų susibūrė į tėvų klubą „Aktyvuokis“. Klubo nariai prisidėjo prie gimnazijos jubiliejaus renginio, skirto paminėti 65-ąsias ugdymo įstaigos metines, kartu su Mokinių taryba surengė labdaros šventę „Pyragų diena“, į kurią buvo pakviesti vietos verslininkai (šventėje pardavinėti pyragai, o surinktos lėšos skirtos poilsio zonoms koridoriuose įrengti). Pavasarį tėvų klubas kartu su visais gimnazijos mokinių tėvais žada organizuoti renginį, kurio metu bus renkamos lėšos dviračių pastatymo stovui įrengti. Kiekvieną savaitgalį mokiniai ir jų tėveliai fizinio ugdymo mokytojo kviečiami į patirtinius žygius po Ventos apylinkes. Vykstant nuotoliniam ugdymui mokiniai mokytojo paruoštomis žygio trasomis keliavo su šeimos nariais, taip plėtė savo kultūrinį akiratį, palaikė pažintinį aktyvumą. |
| 1.6. Mokyklos tinklaveika, 3 lygis | Gimnazijos tinklaveikos atvirumas, sudarantis sąlygas kiekvienam mokiniui ugdytis įvairias šiam gyvenimui būtinas kompetencijas, yra potencialus ir išskiriamas kaip stiprus veiklos aspektas.  Gimnazija aktyviai bendradarbiauja su seniūnija, priešgaisrine gelbėjimo stotimi, visuomenės sveikatos biuro specialistais, policija, švietimo skyriumi, Pedagogine psichologine tarnyba, tėvais. Bendradarbiaujama ir su Norvegijos paramos Lietuvai organizacija. Socialiniai partneriai dalyvauja karjeros ugdymo dienose, remia renginių organizavimą, finansuoja ekskursijas, kompiuterinės įrangos ir kitų mokymosi priemonių įsigijimą. Rėmėjai kasmet skiria premijas šimtukus gavusiems abiturientams. Finansinę paramą teikia ir tėvai, įmonės, verslininkai, buvę mokiniai (atvežė monitorių ir kanceliarinių priemonių, parengė vestibiulio atnaujinimo projektą, pasirūpino renginių vizualizacija ir kt.), rėmė renginius, gimnazijos jubiliejaus šventę. Gimnazijoje vertintojai matė suoliukų, vėliavų stovus, dailės darbų, kuriuos padovanojo rėmėjai ir buvę mokiniai.  Bendradarbiaudama su socialiniais partneriais gimnazija turi galimybių mokymo(si) procesą daryti patrauklų mokiniams. Netradicinės pamokos vyksta įvairiose įmonėse ar organizacijose: patyriminės dienos dažnai organizuojamos miesto bibliotekoje, regioninio parko lankytojų centre, Kamanų rezervate, Akmenės krašto muziejuje. Su Menų mokykla gimnaziją sieja glaudūs partnerystės ryšiai. Šiuo metu Menų mokykla įsikūrusi gimnazijoje (jų patalpos yra remontuojamos), todėl aktyviai įsitraukia į gimnazijos veiklą, padeda organizuoti renginius, akcijas. Sporto mokyklos treneriai gimnazijai padeda organizuoti sveikatinimo veiklas. Gimnazijos mokiniai aktyviai įsitraukė į MB „Pelėdiškių ąžuolas“ projektą „Šalom, Akmene!“, kartu su Akmenės ir Papilės S. Daukanto gimnazijų mokiniais dalyvavo projekte „Verslumo inspiracinių renginių ciklas“. Keli Ventos gimnazijos mokiniai dalyvavo DofE programoje (programoje gali dalyvauti mokiniai nuo 14 metų) ir savanorystės projekte. Keletas savanorių mokinių vasarą dirbo vaikų darželyje neatlygintinai.  Seniūnija labai aktyviai tarpininkauja sprendžiant mokinių socialines problemas, padeda rasti bendrą kalbą su tėvais siekiant geresnių lankomumo, ugdymosi rezultatų. Akmenės r. sveikatos centras teikia pedagogams psichologines individualias ir grupines konsultacijas. Gimnazijos psichologė teigė, kad ji bendradarbiauja su darželiu, taip geriau susipažįsta su vaikais, būsimais mokiniais, vykdo švietėjišką veiklą tėvams.  Vertintojai atkreipia dėmesį, kad mokyklos interneto svetainė yra neinformatyvi, joje skelbiama daug pasenusios medžiagos, kai kurios nuorodos neveikia. Apie įvairią ir prasmingą gimnazijos veiklą šioje svetainėje informuojama patenkinamai. Tokiu būdu mokykla neišnaudoja bendravimo virtualioje aplinkoje, tėvų pedagoginio švietimo, gimnazijos įvaizdžio stiprinimo galimybių.  Vertintojų komanda iš pokalbių ir aplinkos stebėsenos daro išvadą, kad gimnazija yra potencialiai atvira. Visi bendruomenės nariai domisi kintančia aplinka, reaguoja į pasikeitimus, mezga socialinius ryšius, bendradarbiauja su vietos bendruomene, įvairiomis organizacijomis, kitomis mokyklomis, palaikomi ryšiai su absolventais.  Gimnazijos tinklaveika padeda kasmet siekti užsibrėžtų tikslų. Baigiantis mokslo metams mokykloje vyksta patyriminių veiklų savaitė, organizuojamos netradicinio ugdymo dienos bendruomenei, edukacinės veiklos kitose įstaigose, išvykos bei eksperimentinės pamokos įvairiose gimnazijos erdvėse ir už jos ribų. Per mokslo metus kitose erdvėse vesta 5 proc. dalykui skirtų pamokų. Gimnazijos veiklos kokybės įsivertinimo metu atliktos apklausos duomenys rodo, kad 47 proc. mokinių, 62 proc. tėvų teigia, kad prasmingas mokymas vyksta kitose mokyklose, kultūriniuose renginiuose, 78 proc. mokinių teigiamai vertina gimnazijoje organizuojamas netradicines dienas, 91 proc. – nurodo netradicinių veiklų, susijusių su profesijos pasirinkimu, naudą, 64 proc. mokinių tvirtina, kad integruotos pamokos yra įdomios ir labai naudingos, o gimnazijos bibliotekoje-skaitykloje vyksta įvairūs renginiai, viktorinos, pamokos-konferencijos. Pokalbio su Mokinių taryba metu teigta, kad mokiniams labai patinka išvykos į koncertus, teatrus, muziejus – kitoks mokymosi būdas, kitoks patyrimas. Vyksta integruotos pamokos, pvz., istorijos ir lietuvių kalbos ir literatūros (literatūros pamokoje taikytos istorijos žinios). Iš įsivertinimo duomenų matyti, kad mokiniams patinka kitokios pamokos netradicinėse erdvėse už klasės sienų, tačiau mokytojai daug jų neplanuoja ir pirmenybę teikia ugdymui klasėse. Gimnazija bendradarbiauja su jaunimo organizacija „Nestabdyk“. Aktyvesni mokiniai rašo projektus. Kai kurie projektai yra finansuojami Akmenės r. savivaldybės. Vienas iš tokių yra Sveikatingumo projektas.  Į klausimą, ar mokinių nuomonė yra svarbi gimnazijai, Mokinių tarybos nariai atsakė, kad taip, nes gimnazijos direktorė visada įsiklauso į mokinių pageidavimus ir priima tinkamus sprendimus. Taip pat mokiniai pasidžiaugė savo (Mokinių tarybos) koordinatore, kuri visuomet juos išklauso. Mokiniai bendradarbiauja tarpusavyje, padeda vieni kitiems mokytis (į konsultacijas savanoriškai ateina ir mokinių, kurie neturi mokymosi spragų ir gali padėti klasės draugams, viena mokinė paminėjo, kad šiuo metu bibliotekoje padeda mokytis antrokui).  Vertintojų komanda daro išvadą, kad mokyklos tinklaveikos prasmingumas yra paveikus, ir rekomenduoja gimnazijai vertinti tinklaveikos naudą, sąnaudas, poveikį aktyvinant mokinių įsitraukimą į mokymąsi bei mokinių pasiekimų ir pažangos kaitai. |
| 1.7. kompetencija, 3 lygis | Mokytojų kompetencija vertinama gerai.  Gimnazijos strateginiame plane kaip viena iš stiprybių nurodyti kompetentingi mokytojai. 27 mokytojai turi 20 metų ir didesnį pedagoginio darbo stažą, yra sukaupę didelę darbo su mokiniais patirtį, gerai išmano savo dalyką. Remiantis stebėtų pamokų protokolais, galima teigti, kad 38,5 proc. pamokų mokytojai bandė dirbti arba dirbo šiuolaikiškai, aktyvindami mokinių darbą pamokoje ir skatindami jų atsakomybę mokantis. 61,5 proc. pamokų organizuotos tradiciškai, jose dominavo mokytojas, tačiau ir poveikio paradigmos pamokose stengtasi mokinius sudominti, įtraukti pateikiant probleminius klausimus, skiriant įdomias užduotis. Iš pokalbių su Metodine taryba, klasės vadovų grupe, gimnazijos direktore pastebėtina, kad dalis mokytojų turi idėjų, nuolat nusiteikę tobulėti, dalytis gerąja patirtimi.  NŠA apklausos teiginiui „*Mokykloje mokiniai ir mokytojai vieni su kitais elgiasi pagarbiai*“ pritarė(pasirinko atsakymą „*tikrai taip*“) 89,9 proc. 5–8 ir I–IV gimnazinių klasių mokinių tėvų. 77,1 proc. mokytojų pritarė teiginiui „*Mūsų mokykloje mokytojai gerbia kiekvieną mokinį*“. Išorinio vertinimo metu dauguma mokytojų geranoriškai priėmė vertintojų išsakytas rekomendacijas ir stengėsi į jas atsižvelgti formuluodami pamokos uždavinį, organizuodami mokymo(si) metodų įvairovę, vertinimą, įsivertinimą, pastoliuodami ir kt.  Gimnazijai svarbus bendruomenės socialinis emocinis mikroklimatas. Atsižvelgiant į pedagogų poreikius, įgyvendinama socialinio emocinio ugdymo (SEU) programa, vyko 2 tiksliniai seminarai, skirti mokytojų psichinei ir emocinei sveikatai gerinti.  Mokytojų kvalifikacinių kategorijų ir pamokų stebėjimo protokolų lyginamoji analizė (žr. priedo 1 lentelę) atskleidė, kad mokytojo kvalifikacinė kategorija turi įtakos pamoks kokybei – geriausiai mokymą organizuoti sekėsi mokytojams, turintiems mokytojo metodininko kvalifikacinę kategoriją. |
| 1.8. Nuolatinis profesinis tobulėjimas, 3 lygis | Nuolatinis profesinis tobulėjimas potencialus.  Gimnazijos mokytojai siekia dirbti kuo geriau, aktyviai mokosi. 2020 m. gimnazijos veiklos ataskaitoje teigiama, kad 2,5 dienas mokytojai kėlė kvalifikaciją ugdymo proceso organizavimo klausimais, ruošdamiesi nuotoliniam ugdymui vidutiniškai mokėsi po 5 dienas. Pedagogai įsivertina savo veiklą pildydami mokytojo ugdymo proceso organizavimo ir mokinių ugdymo(si) rezultatų savianalizės formą, kurioje analizuoja „*mokinių pusmečių pažymių vidurkius, darbo su mokiniais, turinčiais mokymosi sunkumų, nepažangiais mokiniais organizavimą, individualių mokinio pasiekimų gerinimą – ugdymosi rezultatų kaitą gimnazijoje, gabių mokinių ugdymą, individualios pažangos analizavimą, metodinę veiklą, kvalifikacijos tobulinimą ir įsivertinimą*“.Pokalbiuose su Metodine taryba, mokyklos direktore minėta, kad kiekvienas mokytojas individualiai planuoja, kaip tobulinti savo kvalifikaciją ir kompetencijas.  Gimnazijos tarybos narių nuomone, siekiant sėkmės svarbu „*glaudus bendravimas, mokytojų pasišventimas savo darbui, šiltas vaikų ir mokytojų bendravimas*“. Tai, kad pedagogai teikia paramą vienas kitam plėtodami kompetencijas pagrindžia NŠA nuomonių tyrimo duomenys: 86 proc. mokytojų pritarė teiginiui „*Bet kada galiu paprašyti kolegų profesinės pagalbos*“ (pasirinko atsakymą„*tikrai taip*“). Mokytojų nuostatos ir palaikymas padeda formuotis aukštiems mokinių siekiams ir savigarbai*.*  Gimnazija turi „Direktoriaus, pavaduotojų ugdymui, mokytojų ir pagalbos mokiniui specialistų kvalifikacijos tobulinimo tvarkos aprašą“, patvirtintą Akmenės r. Ventos gimnazijos direktoriaus 2019 m. gruodžio 30 d. įsakymu Nr. V-74. Profesinis meistriškumas planuojamas mokyklos direktorei diskutuojant su mokytoju apie kvalifikacijos kėlimo poreikį, mokinių pasiekimus, aptariant pedagogų savianalizės duomenis. Mokytojų tarybos posėdžių metu metodinės grupės pirmininkas pristato, koks yra kvalifikacijos poreikis, ir tada planuoja bent du bendrus seminarus visiems mokyklos pedagogams. Gimnazija organizavo seminarus „Skaitmeninio raštingumo didinimas“. Mokykla bendradarbiauja su Visuomenės sveikatos biuru, kurio darbuotojai vedė seminarą apie emocinę sveikatą. Visiems mokytojams yra nupirktos pedagogas.lt licencijos: gali pasirinkti seminarus ir mokytis jiems patogiu metu. |
| ***Stiprieji vertinamos srities veiklos aspektai*** | Gimnazijos vizijos bendrumas ir veiklos kryptingumas.  Optimalus, orientuotas į mokyklos bendruomenės poreikių tenkinimą išteklių paskirstymas.  Gimnazijos bendruomenę telkianti lyderystė.  Gimnazijos personalo bendradarbiavimas kuriant ir palaikant įtraukios kultūros nuostatas.  Gimnazijos tinklaveikos atvirumas, sudarantis sąlygas mokiniui ugdytis įvairias šiuolaikiniam gyvenimui būtinas kompetencijas. |
| ***Tobulintini vertinamos srities veiklos aspektai*** |  |
| ***Vertinamos srities rekomendacijos*** | 1. Į gimnazijos veiklos kokybės įsivertinimą vertintojai rekomenduoja aktyviau įtraukti visą bendruomenę: mokinių tėvus, globėjus, rūpintojus, mokinius (pvz., jie bendraudami įvairiose socialinių tinklų grupėse galėtų rinkti duomenis mokyklos įsivertinimui), bendradarbiaujant ir tariantis kurti veiklos kokybės rodiklių detaliuosius aprašymus (iliustracijas). Susitarus dėl veiklos kokybės, viešinti iliustracijas mokykloje. Remdamiesi susitarimais dėl siektinos kokybės mokytojai turėtų įsivertinti asmeninę profesinę veiklą, ugdymo pamokoje sėkmę. Patartina įsivertinant naudoti ne tik kiekybinius, bet ir kokybinius duomenų rinkimo metodus, susitarti dėl priemonių, kurios bus vykdomos sutartai kokybei pasiekti, vertinti įsivertinimo naudą mokiniui, mokytojui, mokyklai. 2. Siekiant planų gyvumo ir atsakingo bendruomenės narių dalyvavimo įgyvendinant įstaigos tikslus ir uždavinius gimnazijai vertėtų apmąstyti:  * planavimo procesą ir procedūras, orientuojantis į kuo platesnį visų bendruomenės narių dalyvavimą (pvz., organizuoti planavimo susirinkimą, kuriame mokinių, tėvų, mokytojų, pagalbos mokiniui specialistų, savivaldos ir darbo grupių nariai, atstovaujantys skirtingų bendruomenės dalių interesams, socialiniai partneriai pateiktų jiems aktualių veiklų pasiūlymus; siekiant tų pačių tikslų ir vengiant renginių perkrovos bendradarbiauti ir dalytis lyderyste, integruoti savivaldos organizacijų planus į bendrą mokyklos veiklos planą); * detalizuoti planų struktūros turinį: siekiant bendruomenės narių didesnės įtraukties ir atsakingo dalyvavimo, dalijantis lyderyste numatyti vis kitus už įgyvendinimą atsakingus asmenis ir konkretų įgyvendinimo laiką (tai sudarytų sąlygas plano įgyvendinimo stebėsenai); * įgyvendinus suplanuotą priemonę, pagal numatytus kriterijus ar siektinus rezultatus vertinti jos veiksmingumą, reflektuoti apie jos poveikį mokinio ūgčiai, pažangai.  1. Mokyklos lyderiams rekomenduojama kurti plokščiąją lyderystę, pasidalijant atsakomybėmis, telkti mokyklos bendruomenę mokymuisi, kurio tikslas – mokymo paradigma grįstą ugdymo proceso organizavimą pakeisti mokymo(si) paradigma. 2. Stiprinant asmeninį meistriškumą įtraukiojo ugdymo srityje gimnazijai rekomenduojama:  * mokytojų kvalifikacijos tobulinimo prioritetus ir kryptis nustatyti atsižvelgiant į mokyklos strateginio ir metų veiklos planų, kuriuose numatytas įtraukiojo ugdymo organizavimas, nuostatas, veiklos kokybės įsivertinimo šiuo aspektu išvadas ir rekomendacijas; * kryptingai rinktis ilgalaikes, bendras visiems pedagogams kvalifikacijos tobulinimo programas, kurias įgyvendindami mokytojai galėtų įgyti / sustiprinti savivaldaus mokymosi organizavimo, pastoliavimo, diferencijavimo, individualizavimo ir suasmeninimo, asmeninės pažangos vertinimo kompetencijas, įgytus gebėjimus taikytų kasdieniame ugdymo procese, vertintų stebėdami kolegų pamokas ir dalydamiesi patirtimi; aptartų kvalifikacijos tobulinimo poveikį mokinių įtraukties ir asmeninės pažangos aspektais; * esant galimybei pasitelkti kitus finansavimo šaltinius kolegialiam mokymuisi plėtoti (pvz., programas „Erasmus“, „Nordplus“ ir kt.). |

1. **Vertinimo sritis: UGDYMAS(IS) IR MOKINIŲ PATIRTYS**

**Vertinimo lygis: 3 lygis**

|  |  |
| --- | --- |
| **Rodiklis, vertinimo lygis** | Vertinimo pagrindimas,  apibendrinimas |
| 2.1. Ugdymo(si) planavimas, 3 lygis | Ugdymasis planuojamas tinkamai, išskyrus ugdymosi tikslus, kurie vertinami patenkinamai ir išskiriami kaip tobulintinas veiklos aspektas.  Apibendrinę pateiktas 37 pamokų planavimo korteles, kuriose mokytojai nurodė, ko pamokoje mokinys išmoks, vertintojai nustatė, kad dviejose kortelėse (5,71 proc.) nurodytas aiškus išmokimo rezultatas (pvz.: „*Atlikę 3–4 pratimus ir užpildę lentelę išmoks taisyklingai laipsniuoti įvairius būdvardžius ir teste atsakys į 8 iš 10 klausimų*“,„*Remdamiesi animuota medžiaga, supras priebalsių asimiliaciją, mokės pasitikrinti neaiškiai tariamų priebalsių rašybą, atlikdami praktines užduotis taisyklingai užrašys bent 10 žodžių*“). Kitose 35 kortelėse konkretus išmokimo rezultatas neakcentuotas, orientuojamasi į mokymosi procesą ar veiklas (pvz.: „*Mokysiu kamuolio varymo ar perdavimo*“, „*Susipažins su saulėgrąžos gyvenimo ciklu, sužinos, kad augalų gyvenimo ciklai skirtingi*“, „*Atlikti sportines užduotis. Individualiai užrašyti gautus duomenis į lentelę. Apskaičiuos estafečių metu bendrą bei vidutinį greitį*“).  Stebėdami pamokas vertintojai analizavo, kaip mokymosi uždavinyje numatyti siekiniai motyvuoja ugdytinius dalyvauti mokymosi procese, kuria galimybes kiekvienam mokiniui pasitikėti savo jėgomis ir tikėti mokymosi sėkme. Mokymosi uždaviniai mokiniams skelbti ir grįžtamasis ryšys apie tai, ar / kaip mokiniai suprato, kokio išmokimo sieks, gautas tik 5 (12,8 proc.) stebėtose pamokose (6 ir 7 kl. matematikos, 4b kl. lietuvių k. specialiųjų pratybų, 3 kl. matematikos konsultacijos, III–IV gimnazinių kl. istorijos). Pastebėtina, kad nė vienoje pamokoje uždavinys neformuluotas kartu su mokiniais, nesudarytos sąlygos patiems mokiniams įsivertinus savo galimybes, mokymosi patirtį, gebėjimus apsispręsti, kokio išmokimo rezultato ir kaip jie sieks.  Darytina išvada, kad planuodami pamoką, formuluodami mokymosi uždavinius dauguma stebėtų pamokų mokytojų neišnaudojo galimybių motyvuoti veiklai skirtingų gebėjimų, galimybių mokinius. Pagal skirtingus mokymosi poreikius diferencijuotas uždavinys stiprintų mokinių pasitikėjimą savo jėgomis, sudarytų prielaidas kiekvienam patirti mokymosi sėkmę, būtų viena iš pastoliavimo mokantis galimybių.  Mokinio individualių poreikių atpažinimas ir pripažinimas gimnazijoje vyksta stebint mokinį, vertinant ir kartu su juo reflektuojant mokymosi veiklą, bendradarbiaujant su tėvais, mokytojais, švietimo pagalbos specialistais. Gimnazijoje mokiniui reikalinga pagalba suteikiama nelaukiant formalių PPT, VGK išvadų, nes mokytojai nuolat stebi mokinius ir stengiasi dirbti su kiekvienu vaiku atsižvelgdami į jo gebėjimus, galimybes, interesus ir kt. Rengdami individualius ugdymo planus mokytojai konsultuojasi su gimnazijos švietimo pagalbos specialistais, planuose numato ugdymo tikslus, uždavinius, priemones, pagalbos būdus, kurie sudarytų sąlygas konkrečiam mokiniui daryti pažangą. Gimnazijoje rengiami individualūs ugdymo(si) planai ir numatytos pagalbos priemonės mokiniams, grįžusiems iš emigracijos, ir imigrantų vaikams. Specialioji pedagogė pagalbą mokiniams dažniausiai teikia savo kabinete, kiekvienas mokytojas gali kreiptis į šią specialistę pagalbos ir pasikviesti į pamokas, kartais tomis galimybėmis pasinaudojama. Specialiosios pedagogės pagalbos poreikį mokantis patvirtina ir NŠA organizuotos apklausos duomenys: teiginį „*Man lengviau mokytis, kai tam tikrose pamokose man padeda specialusis pedagogas*“pritarė net 37,5 proc. 5–8 kl. mokinių, tačiau specialioji pedagogė net ir norėdama negalėtų dalyvauti visose pamokose (vienu metu vyksta kelios pamokos, kuriose yra specialiųjų poreikių mokinių), todėl mokytojams patiems reikia numatyti galimas kliūtis ir modeliuoti aplinką, organizuoti mokymąsi taip, kad kiekvienas mokinys galėtų mokytis ir patirtį didžiausią jam įmanomą sėkmę.  Stebėdami pamokas vertintojai analizavo, kaip vyksta mokinių įvairovės pažinimas, kaip mokinių pažinimu naudojamasi siekiant įgyvendinti mokymosi uždavinius, kiek ugdymas orientuotas į universalumo principus: ar kiekvienam mokiniui prieinamas ugdymo turinys, ar visi turi galimybes dalyvauti mokymosi procese, ar numatomos ugdymo būdų ir priemonių alternatyvos, ar kuriamos pasirinkimo galimybės ir pan. Iš visų stebėtų užsiėmimų tik 5 pamokose (12,8 proc.) mokiniai skatinti kritiškai mąstyti ir žinias taikyti praktiškai, naudojo savo pagamintas mokymosi priemones, stebėtas mokinių individualių poreikių atpažinimas, panaudota metodų įvairovė mokinių įtraukčiai.  Darytina išvada, kad mokytojai pažįsta mokinius kaip besimokančiuosius, stebi jų mokymąsi, bendradarbiauja su tėvais (globėjais), pagalbos mokiniui specialistais, klasių vadovais, tačiau planuodami ir įgyvendindami ugdymo procesą nepakankamai remiasi ugdymo universalumo principais: keldami mokymosi uždavinį orientuojasi į visų vienodą išmokimą, retai pasiūlo veiklos, pasiekimų rezultatų pademonstravimo alternatyvų ir nesudaro mokiniams galimybių rinktis.  Pastoliavimas vykdomas nesistemingai ir išskiriamas kaip tobulintinas veiklos aspektas.  Pastoliavimas mokiniui ugdymo procese suprantamas kaip ugdymo planavimo būdas taikant skirtingus metodus ir priemones, kurie padeda išvengti mokymosi kliūčių ir užtikrina mokymosi sėkmę. Tai mokytojo kompetencijomis grįsta laiku suteikta ir optimali ugdymo(si) parama mokiniui, numatanti kaip rezultatus pasiekti nei per daug lengvais, nei per daug sudėtingais būdais. Skatintina praktika formuluojant pamokos uždavinį įtraukti mokinius, leisti jiems patiems nuspręsti, ką pajėgs išmokti, pasirinkti, kokiu būdu, kokias žinias ir gebėjimus įgis. Jei mokiniui per sunku numatyti, kaip dirbs, tai turėtų padaryti pats mokytojas arba pasitardamas su švietimo pagalbos specialistais parinkti tokias priemones, kurios bus veiksmingos kiekvienam mokiniui. Kaip metodai, priemonės tiko įsisavinant temą, mokytojas sužino reflektuodamas su mokiniu jo mokymosi sėkmę. Efektyviausia pamoka būna tada, kai mokytojas pažindamas mokinį iš anksto numato, su kokiomis kliūtimis jis gali susidurti ir kaip tas kliūtis galėtų apeiti ar įveikti; stebi mokinio mokymąsi pamokoje ir teikia paramą, kuri įgalina jį patį siekti pažangos. Iš 39 stebėtų pamokų tik 1 (2,56 proc.) pamokoje (3 kl. matematikos) vertintojai fiksavo sėkmingą pastoliavimą – visiems mokiniams, kurie susidūrė su mokymosi problemomis, taikytos tinkamos priemonės kliūtims įveikti. Paveikesnių pastoliavimo pavyzdžių pastebėta mokant specialiųjų poreikių mokinius, pavyzdžiui, skiriant mažesnį užduočių kiekį ar daugiau laiko joms atlikti. Kitose pamokose apsiribota pagalbos teikimu papildomai aiškinant arba nurodant, ką ir kaip reikia daryti, individualiai konsultuojant. Toks pagalbos teikimo būdas padėjo įdarbinti pavienius mokinius, tačiau nemotyvavo jų mąstyti, identifikuoti mokymosi kliūčių ir mokytis iš savo klaidų, neskatino mokymosi savivaldumo. Veiksmingų pastoliavimo pavyzdžių stebėta konsultacijose (3 kl. matematika, 4a kl. lietuvių k.), specialiojo ugdymo pratybose (4a kl., 2a kl.), į kurias mokiniai ateidavo žinodami, kokias mokymosi spragas jie nori likviduoti arba kokius gebėjimus ugdytis, taikyta mokinių savitarpio pagalba, skirtos suasmenintos užduotys.  Nors dalis mokytojų (21 proc.) fragmentiškai taikė diferencijavimą, tačiau dažniausiai visi mokiniai mokėsi tais pačiais metodais, naudojosi vienodomis priemonėmis, jiems skirtos bendros užduotys ir tikėtasi visų sėkmingo išmokimo.  Planuodami pamokas mokytojai kartu su švietimo pagalbos specialistais specialiųjų ugdymosi poreikių mokiniams rengia individualius ugdymo(si) planus. Planuojant numatomi tikslai, uždaviniai, priemonės, veiklos, kurios padėtų siekti išsikeltų ugdymo tikslų. Tėvai individualiai supažindinami su planais, tačiau planavimo procese nedalyvauja nei mokiniai, nei tėvai. Pastebėtina, kad tėvų ir mokinio (kai tai įmanoma) įtraukimas į planavimo procesus stiprintų jų atsakomybę už mokymosi rezultatus, sudarytų galimybių tėvams padėti vaikui mokantis. Individualius pagalbos planusmokytojai, švietimo pagalbos specialistai ir mokiniai rengia kartu reflektuodami mokinio mokymosi sėkmes ir nesėkmes.  Gimnazijoje ugdymas planuojamas taip, kad veiklos padėtų siekti išsikeltų ugdymo tikslų, vienos kitas papildytų ir derėtų. Mokymosi laikas ir periodai lanksčiai pritaikomi ugdymo(si) poreikiams, tačiau keliose pamokose pastebėta, kad mokiniai baigiantis pamokai pradeda nerimauti, kalbėtis, dėtis daiktus į kuprines. Taigi artėjant pertraukai mokiniai nebeišlaiko dėmesio, jiems darosi nuobodu. Mokytojams planuojant pamokos laiką derėtų pamąstyti, kaip išlaikyti mokinių aktyvumą visą pamoką.  Siekdama tenkinti skirtingus mokinių poreikius, gimnazija susiduria su problemomis dėl lėšų stygiaus. Pagirtina, kad mokykla ieško būdų, kaip tas problemas išspręsti. Mokyklos ugdymo plane ir pamokų tvarkaraštyje yra numatytos jungtinės III ir IV gimnazinių kl. mokiniams istorijos, biologijos ir chemijos pamokos. Lietuvių kalbos ir literatūros, anglų kalbos, matematikos, istorijos, chemijos, biologijos ir fizikos konsultacijos, skirtos individualiems poreikiams tenkinti, organizuojamos jungiant 5–8, I–IV gimnazinių kl. mokinius. Neformaliojo vaikų švietimo veiklose (15 programų, kuriuose dalyvauja 65,9 proc. mokinių) ugdomi skirtingų klasių mokiniai. Vertintojai stebėjo 6 pamokas (15,4 proc.), kuriose, siekiant sumažinti mokymosi krūvį ir ugdyti holistinį pasaulėvaizdį, integruoti mokomieji dalykai, integruojant plėtojama ikimokyklinio ir priešmokyklinio ugdymo turinio įvairovė, 20 proc. gimnazijos veiklų vykdoma per STEAM ugdymą.  Planuodami ir įgyvendindami ugdymo procesą gimnazijos švietimo pagalbos specialistai ir mokytojų padėjėjai yra pasiskirstę vaidmenimis ir atsakomybėmis*,* aiškiai susitarta, kaip ir kokiomis temomis (dažniausiai – analizuodami mokymosi nesėkmių priežastis, pagalbos poveikį ir tikslingumą, tėvų paramos vaikui, mokyklos bendruomenei teikimą) bendradarbiauja švietimo pagalbos specialistai, mokytojai, mokiniai, jų tėvai. Jei sprendžiamos mokinių elgesio ar lankomumo problemos, visada suteikiama psichologo ir socialinio pedagogo pagalba. Visi bendruomenės nariai pažįsta švietimo pagalbos specialistus ir žino jų atliekamas funkcijas, klasių vadovai visada laiku sprendžia auklėtiniams iškilusias problemas, švietimo pagalbos specialistai padeda paruošti individualios pagalbos planus, kuriuos aptaria su mokiniu, jo tėvais, planuose numato pagalbos teikėjus, siektinus rezultatus, veiksmus ir laiką tikslui įgyvendinti. Individualių pokalbių su mokiniais, tėvais, mokytojais metu ar VGK posėdyje gimnazijos psichologė padeda spręsti iškilusias problemas, vykdo švietėjišką veiklą, teikia konsultacijas, dalyvauja klasių valandėlėse, padeda koreguoti mokinių elgesį, vykdo penktokų adaptacijos, klasių mikroklimato, saugumo lygio tyrimus. Specialioji pedagogė su mokytojais ir klasių vadovais bendradarbiauja kasdien, bet programų ir pamokų planų rengimo procese aktyviai nedalyvauja, tik aptaria su mokytojais, kaip bus įveikiamos įvairios kliūtys, iškilusios dėl netinkamo mokinių elgesio, patyčių, lankomumo, gebėjimo mokytis problemų. Logopedė dirba su 29 mokiniais, veda jiems 14 pratybų savo kabinete, kartą ar du per savaitę specialiųjų poreikių mokiniai mokomi specialistės kabinete. Teikdama pagalbą klasėje specialistė iš anksto tariasi su mokytoja dėl užduočių (turinio, apimties, mokymosi veiklų) skyrimo specialiųjų poreikių vaikams. Gimnazijoje dirba 3 mokytojų padėjėjos. Šešiose (15,4 proc.) vertintojų stebėtose pamokose, kuriose kartu su mokytoja dirbo padėjėjos, fiksuota veiksminga (labai gera arba gera) mokytojų padėjėjų paslaugų mokiniams kokybė. Stebint šias pamokas ir kalbantis su padėjėjomis po pamokos nustatyta, kad tam, kaip teiks pagalbą, jos pasirengia prieš pamoką – peržvelgia su mokytoju pamokos planą, susitaria dėl užduočių SUP mokiniams ir pan.  Gimnazijoje yra aiškiai susitarta dėl paramos ar pagalbos teikimo mokiniams ir jų šeimoms tvarkos. Teikdama pagalbą, gimnazija naudojasi vidiniais ir išoriniais resursais, bendradarbiauja su seniūnija, Akmenės rajono savivaldybės pagalbos šeimai ir vaikams specialistais (atvejo vadybininku), policija, kitomis institucijomis. Mokiniai visada laiku sulaukia specialiosios pedagoginės ir psichologės pagalbos. Švietimo pagalbos specialistų mokykloje yra pakankamai, todėl jie gali veiksmingai tenkinti mokyklos bendruomenės narių poreikius, tačiau mokytojų padėjėjų trūksta. Mokytojams informacija apie pagalbos mokiniui poreikį yra prieinama, planuojant ugdymąsi ir teikiant pagalbą yra užtikrinamas mokinio asmens duomenų ir asmeninės informacijos konfidencialumas. |
| 2.2. Įgalinantis vadovavimas mokymuisi ir mokinių mokymosi patirtys, 3 lygis | Įgalinantis vadovavimas mokymuisi ir mokinių mokymosi patirtys vertinami gerai, sąlygų sudarymas strategiškai taikyti ir įvairiais būdais pademonstruoti žinojimą organizuojant patyriminį ugdymą yra labai paveikus ir išskiriamas kaip stiprusis gimnazijos veiklos aspektas.  Įgalinančio vadovavimo mokymuisi ir mokinių mokymosi patirčių vertinimas grindžiamas apibendrintais 39 stebėtų pamokų vertinimo rezultatais, kurie pateikti 1 priedo 1 lentelėje.  Remiantis 1 lentelės duomenimis, vadovavimas mokymuisi ir mokinių mokymosi patirtys, kai mokiniai įtraukiami į mokymosi procesą, sudaromos sąlygos giliam supratimui ir mokymuisi, strategiškai taikomas ir įvairiais būdais demonstruojamas žinojimas, labai gerai ir gerai organizuotas 61,5 proc. pamokų. Mokymosi patirčių vertinimo vidurkis – 3,0 (dažniausias vertinimas (moda) – 3). Atkreiptinas dėmesys, kad aukščiausiai mokymosi patirtys vertintos šiuolaikinės mokymosi paradigmos pamokose (vertinimo vidurkis – 4), žemiausiai – tradicinės paradigmos pamokose (vertinimo vidurkis – 2,8). Analizuojant mokinių mokymosi patirtis pagal mokomųjų dalykų blokus nustatyta, kad aukščiausiai vertintos informacinių technologijų, matematikos, socialinio ugdymo, gamtamokslio ir meninio-technologinio ugdymo pamokose.  Mokytojų gebėjimas sudaryti sąlygas supratimui ir giliam mokymuisi kaip stiprusis aspektas įvertintas 14 (35,9 proc.) pamokų, kaip tobulintinas – 3 (7,7 proc.) pamokose. Labai gerai šis pamokos aspektas įvertintas 5 kl. anglų k. pamokoje (visi mokiniai laikėsi sutartų taisyklių, turėjo galimybių pademonstruoti savo žinojimą, savivaldus mokymasis derintas su mokytojo pagalba), 2a kl. logopedinėse pratybose (mokytojos mokymą keitė savivaldus mokymasis), 6 kl. matematikos pamokoje (mokiniams sudarytos sąlygos pasirinkti užduotis, mokytojo aiškinimas, darbas su visa klase įgalino mokinius mokytis savivaldžiai), 7 kl. matematikos pamokoje (mokiniai atlikdami užduotis galėjo naudotis pagalbinėmis, pačių pasigamintomis priemonėmis).  Sąlygų sudarymas strategiškai taikyti žinias ir įvairiais būdais pademonstruoti žinojimą kaip stiprusis pamokos aspektas fiksuotas 15 (38,5 proc.) pamokų, kaip tobulintinas – 5 (12,8 proc.). Šiuo aspektu ypač išsiskyrė 6 kl. finansinio raštingumo (pasirenkamasis dalykas), 1 kl. dailės ir technologijų, 8 kl. integruoto fizikos ir fizinio ugdymo, 3 kl. matematikos, 8 kl. chemijos pamokos. Šiose pamokose visi mokiniai aktyviai įsitraukė į mokymąsi, mokytojai skyrė dėmesio kiekvienam mokiniui, sudarytos galimybės praktiškai pritaikyti žinias ir dalytis patirtimi.  Visų mokinių motyvuojantis įtraukimas į mokymosi procesąkaip stiprusis pamokos aspektas fiksuotas 13 (33,3 proc.) pamokų, kaip tobulintinas – 7 (17,9 proc.) pamokose. Veiksmingai 5 kl. mokant lietuvių kalbos ir literatūros integruota anglų kalba, klasėje kartu su mokytoju dirbo specialusis pedagogas ir mokytojo padėjėjas, III–IV gimnazinių kl. istorijos pamokoje kiekvienas mokinys jautėsi svarbus ir vertingas.  Įtraukiosios kultūros kūrimas kaip stiprusis pamokos aspektas fiksuotas 25 (64,1 proc.) pamokose, kaip tobulintinas – 1 (2,6 proc.) pamokoje. Minėtose pamokose 3 lygiu įvertinta 10 pamokų (40 proc.), 8 (32 proc.) iš jų dalyvavo nuo 1 iki 3 specialiųjų ugdymosi poreikių turinčių mokinių, 4 lygiu įvertinta 11 pamokų (44 proc.), iš kurių 8 (32 proc.) dalyvavo 1–6 specialiųjų ugdymosi poreikių turintys mokiniai. Keturi stebėti užsiėmimai lygiais nevertinti, juose dalyvavo 1–3 specialiųjų ugdymosi poreikių mokiniai. Labai geri mokinių tarpusavio, mokytojo ir mokinių santykiai fiksuoti 4b, 4a kl. lietuvių kalbos, 10 kl. lietuvių kalbos ir literatūros, 2a kl. matematikos, 1 kl. dailės ir technologijų pamokose. Kiekvienas mokinys jautėsi vertingas IIIg ir IVg kl. istorijos pamokoje, veiksmingai dėmesys sutelktas į prasmingą veiklą 5 kl. lietuvių kalbos ir literatūros pamokoje. Pastebėtina, kad mokytojai įtraukė mokinius, kurie dėl COVID-19 pandemijos mokėsi iš namų, į klasės veiklas – taikytas hibridinis ugdymas. Plačiau apie gimnazijos personalo bendradarbiavimą kuriant ir įtraukios kultūros nuostatas žiūrėti 1.4. rodiklio aprašyme.  Stebėtų pamokų protokolų duomenis papildo NŠA nuomonių tyrimo ataskaitos duomenys: teiginiui „*Kai susiduriu su sunkumais atlikdamas / a užduotį, prašau mokytojų pagalbos*“ pritarė (atsakė „*taip*“ ir „*lyg ir taip*“) 91,9 proc. 5–8 kl. mokinių ir 83,9 proc. – IV gimnazinių kl. mokinių, o teiginį „*Mūsų mokyklos taisyklės yra teisingos*“ patvirtino 91,6 proc. 5–8 kl. mokinių, 69,1 proc. – IV gimnazinių kl. mokinių. Išorinio vertinimo metu mokiniai laikėsi sutartų taisyklių, per pertraukas nestebėta pavienių, atskirtų mokinių. Pamokose, kuriose mokytojai kėlė tinkamus lūkesčius bei veiksmingai išnaudojo mokinių motyvaciją ir galimybes, pavyko organizuoti aktyvias savivaldaus, patyriminio mokymosi pamokas.  Išskirtinos gimnazijos patirtys organizuojant patirtinį ir patyriminį ugdymą – mokyti iš patirties ir per patirtį. Vertintojai akcentuoja, kad gimnazija atrado būdą, kaip stiprinti mokinio pasitikėjimą savo jėgomis – kiekvienas vaikas turi gyvenimiškos patirties, kiekvienas pajėgus įgyti patirties praktiškai veikdamas, todėl noriai dalyvauja mokymosi procese. 6 kl. finansinio raštingumo pamokoje mokiniai veiksmingai aiškinosi, kiek kainuoja vanduo. Pamoka pradėta klausimu, iš kur atsiranda vanduo. Mokiniai aktyviai tvirtino, kad vanduo išgaunamas iš gamtos, todėl nieko nekainuoja. Tada aptarta namų darbų užduotis: mokiniai lankėsi parduotuvėje ir fiksavo, kiek skirtingų gamintojų parduoda vandenį, kaip svyruoja tokios pačios talpos vandens buteliuko kaina. Lygindami savo atsakymus pamokos pradžioje (vanduo nieko nekainuoja) su vandens kainomis parduotuvėje, mokiniai patenka į keblią situaciją ir noriai imasi ieškoti atsakymo į probleminį klausimą: kiekvienas turi minčių apie vandens kelią nuo gręžinio iki parduotuvės lentynos. Šioje pamokoje mokinių įtrauktį stiprino ir suasmenintas interesas, pvz., jiems buvo įdomu apsiskaičiuoti, kiek kiekvieno organizme yra vandens, žinodami, kiek kubų vandens per mėnesį sunaudoja jų šeima (mokytoja buvo skyrusi užduotį tai išsiaiškinti namuose), mokiniai apskaičiavo, kiek vandens sunaudoja per dieną, kiek jo vidutiniškai tenka vienam šeimos nariui, kiekvienas galėjo pasakyti, kokiu tikslu namuose naudojamas vanduo, prognozuoti, kuriems žmogaus poreikiams tenkinti vanduo naudojamas gausiausiai. Kalbėtasi ir apie tai, kaip galima taupyti vandenį ir pan. Pamokoje sėkmingai integruotos gamtos ir žmogaus, matematikos, ekologijos žinios. Svarbu tai, kad mokiniai, remdamiesi savo patirtimi, patys kūrė žinojimą, mokėsi kritiškai mąstyti. 8 kl. integruotoje patyriminėje fizikos ir fizinio ugdymo pamokoje mokiniai mokėsi apskaičiuoti asmeninį ir bendrą vidutinį komandos bėgimo greitį. Mokiniai, dalyvaudami estafetėje, fiksavo savo asmeninį greitį, naudojosi greičio formule ir dirbdami komandoje apskaičiavo komandinį rezultatą, matavo asmeninį bėgimo greitį, o paskui praktiškai pritaikė greičio apskaičiavimo formulę. Vertintojai pastebėjo, kad tais atvejais, kai pamokose aktualizuota mokymosi medžiaga, remtasi mokinių turimu žinojimu, ypač – patirtimi, mokinių susidomėjimas ir noras dalytis patirtimi užtikrindavo maksimalią įtrauktį. Pavyzdžiui, II gimnazinės kl. tikybos pamokoje, kurioje aiškintasi apie smurto rūšis, mokinių aktyvumas pastebimai išaugo, vyko aktyvus bendradarbiavimas grupėse gavus konkretaus atvejo analizės užduotį (remdamiesi savo patirtimi mokiniai turėjo nuspręsti, kaip tokioje situacijoje reikėtų elgtis, ką galėtų patarti atvejo veikėjams). 6 kl. gamtos ir žmogaus pamokoje, mokydamiesi apie oro ir vandens pasipriešinimą, mokiniai aktyviai įsitraukė į eksperimentą – gamino parašiutą ir lygino, ar iš servetėlės, ar iš siūlų, ar iš saldainio pagamintas parašiutas greičiau nusileis, ar suglamžyta servetėlė greičiau nukris ir pan.  Gimnazijos 2020 m. veiklos ataskaitoje teigiama, kad vykdomos patyriminių veiklų savaitės, per kurias „*organizuojamos išvykos bei eksperimentinės pamokos įvairiose gimnazijos edukacinėse erdvėse ir už gimnazijos ribų*“, jose dalyvauja visi mokyklos mokiniai.  Pagirtina, kad gimnazija kuria ir palaiko įtraukiojo ugdymo kultūrą, sėkmingai įgyvendina patirtinį / patyriminį mokymą(si). Vertintojai pastebi, kad pripažindama ir gerbdama mokinių įvairovę, naudodamasi paveikaus patirtinio mokymo(si) praktika gimnazija yra pajėgi ugdyti mokinių savivaldaus mokymosi gebėjimus, stiprinti jų atsakomybę už mokymosi rezultatus, tai, tikėtina, sudarytų sąlygas atsakingai ir sąmoningai kiekvienam mokiniui dalyvauti ugdymo procese. |
| 2.3. Vertinimas ugdant ir rezultatai, 2 lygis | Vertinimas ugdant ir rezultatai vertinami patenkinamai.  Gimnazijoje yra susitarimai dėl mokinių pasiekimų ir pažangos vertinimo, jie skelbiami interneto svetainėje. Susitarimuose nurodyta, kad mokiniai informuojami ir su jais aptariama, ko iš jų tikimasi, koks turi būti gerai atliktas darbas, kokie vertinimo kriterijai, kada ir kaip yra taikomi. Mokinių pasiekimams ir pažangai vertinti taikomi visi vertinimo tipai pagal paskirtį: formuojamasis, diagnostinis ir apibendrinamasis. Pastebėtina, kad diagnostinis vertinimas mokymosi pradžioje (kaip startinė pozicija) dokumente neminimas, o tai yra kliuvinys kiekvieno mokinio pažangai matuoti – kokią asmeninę pažangą mokinys padarė, ką naujo sužinojo, išmoko, kokių gebėjimų įgijo, galima išsiaiškinti tik žinant jo startinę poziciją. Vertintojai akcentuoja, kad bendrų susitarimų vertinimo klausimais gimnazijai stinga, o tai, kad visų dalykų mokytojai (metodinės grupės) yra parengę savo vertinimo tvarkas, neužpildo bendrų susitarimų spragų: metodinių grupių vertinimo tvarkos yra labai skirtingos (skirtingi vertinimo tikslai, uždaviniai, kai kur nurodomos sąvokos ir pan.).  Mokytojai pamokų metu siekia surinkti informacijos apie mokinio mokymosi rezultatus, kad galėtų priimti sprendimus dėl tolesnio ugdymo. Pastebėtina, kad vertinimo procesas turėtų būti suprantamas kaip neatsiejama mokymosi dalis, auginanti mokinio tikėjimą savo galiomis. Per stebėtas pamokas vertinimo procese buvo aktyvūs mokytojai, bet ne mokiniai. Sėkmingas pasiekimų vertinimas mokinių įvairovėje stebėtas 8 ugdymo veiklose (20,5 proc.): 3 ir 5 kl. matematikos (mokiniai vertino vieni kitų užduotis, fiksavo teisingus atsakymus), 5 klasės lietuvių k., IV gimnazinės kl. anglų k., 9 kl. lietuvių kalbos ir literatūros (mokiniai įsivertino kartu su mokytoju, išsiaiškino, kurias užduotis atliko teisingai, kur klydo), 2a kl. matematikos (mokiniai įsivertino kartu su mokytoja pasitikrinę atsakymus, žymėjo savo sąsiuviniuose žaliais (sėkmingai atliktos užduotys) ir raudonais (klaidingai atliktos užduotys) pieštukais, ką jau geba, o ko dar reikia mokytis), 4b kl. lietuvių k. (atliktoms užduotims vertinti naudotos kortelės), 6 kl. matematikos (mokytoja vertina kiekvieno mokinio atliktas užduotis individualiai) pamokose bei 3 kl. matematikos konsultacijoje (mokiniai vertino vieni kitus ir įsivertino). Pagirtina, kad visi mokiniai (ir specialiųjų ugdymosi poreikių) vertinami vienodai, taikant tą pačią balų sistemą, kad pastoliaujant specialiųjų ugdymosi poreikių mokiniams mažinamas užduočių kiekis, pratęsiamas jų atlikimo laikas. Patariama pamokose refleksijai taikyti kuo įvairesnes priemones ir būdus, identifikuoti klaidas einant link tobulėjimo, į vertinimo procesą aktyviau įtraukti ir mokinius.  Visgi daugumoje pamokų (59 proc.) mokytojai neskatino arba nepakankamai skatino mokinius įsitraukti į asmeninės ar klasės draugų pasiekimų ir pažangos vertinimą, nepateikė lanksčių, skirtingų gebėjimų mokiniams parankių kiekybinių ar kokybinių įsivertinimo kriterijų, neišnaudojo formuojamojo (mokytis padedančio) vertinimo galimybių.  Iš stebėtų pamokų vertinimo suvestinės matyti, kad geriausiai vertinti ugdant sekėsi 5 kl. mokinius. Apibendrintas pasiekimų vertinimas mokinių įvairovėje pagal klases ir pagal mokymo paradigmą pateiktas ataskaitos priedo 1 ir 2 paveiksluose; pagal mokytojų kvalifikacinę kategoriją – priedo 3 paveiksle. Iš 2 pav. diagramos matyti, kad geriausiai vertinti sekėsi tiems mokytojams, kurių kvalifikacija aukštesnė. Kolegialaus mokymosi metu šie mokytojai turėtų dalintis gerąja patirtimi su kolegomis. 1 priedo 3 pav. paveikslo diagrama rodo, kad sėkmingiau mokinius vertinti sekėsi tose pamokose, kurios organizuotos sąveikos paradigmoje, o sėkmingiausiai – šiuolaikinėse pamokose, grįstose mokymosi paradigma. III–IV gimnazinių kl. istorijos pamokoje vertinant pasiekimus dalyvavo mokytoja ir mokiniai, vertinant užduotį pastebėtos klaidos argumentuotai taisytos, ieškota klydimo priežasčių. 5 kl. lietuvių kalbos ir literatūros pamokoje pasiekimams vertinti pasitelktos IKT, mokiniai patys galėjo pamatyti, kur suklydo, ir aiškintis, kaip taisyti klaidas. 18 stebėtų pamokų (46,5 proc.) mokiniai vertinti žodžiu giriant ar sėkmę palydinčiais plojimais, tinkamai stebėtas ir vertintas jų mokymasis. Vertintojai daro prielaidą, kad minėtose pamokose, kuriose dominavo mokinių veikla, stebėtas aktyvus ugdytinių dalyvavimas mokymosi procese, užtikrinta visų įtrauktis, mokytojas turėjo daugiau galimybių pastebėti ir įvertinti kiekvieno mokinio pastangas, pasiekimus ir pažangą.  Pažangą skatinantis grįžtamasis ryšys vertinamas patenkinamai ir išskiriamas kaip tobulintinas veiklos aspektas.  Gimnazijos mokytojai ir švietimo pagalbos specialistai užtikrina, kad mokiniams ir jų tėvams, globėjams informacija apie mokymąsi būtų teikiama reguliariai, būtų informatyvi, asmeniška ir skatintų kiekvieną mokinį siekti asmeninės pažangos. Visose stebėtose pamokose, kuriose dirbo mokytojo padėjėjos, vertintojai išskyrė jų pagalbą kaip tinkamą – parama teikta subtiliai, leista patiems mokiniams atlikti užduotis, patarta, kaip darbas galėtų vykti sėkmingiau. 5 klasės lietuvių kalbos ir literatūros pamokoje stebėtas paveikus bendras mokytojos, švietimo pagalbos specialistės ir mokytojos padėjėjos darbas. Specialiosios pedagogės vaidmuo šioje pamokoje buvo padėti mokymosi sunkumų turintiems mokiniams įsisavinti priebalsių asimiliaciją (ji pagal poreikį pagalbą teikė individualiai), mokytojos padėjėja konspektavo pamokos medžiagą vienai mokinei, kuri turėjo įtvarą dėl rankos lūžio.  Vertintojai rekomenduoja mokytojams kiekvienoje pamokoje taikyti abipusio informatyvaus, suasmeninto grįžtamojo ryšio strategijas, kurios sudarytų sąlygas kiekvienam mokiniui siekti optimalios sėkmės. Naudojimasis (įsi)vertinimo informacija padėtų ir mokiniui, ir mokytojui identifikuoti išmokimą ir išsiaiškinti mokymosi spragas bei planuoti(s), kaip kiekvienas galėtų spręsti mokymosi problemas. Tikslingas, konkretus ir korektiškas grįžtamasis ryšys turėtų tapti įprastu pastoliavimo mokantis būdu.  Gimnazijos bendruomenė pagrįstai didžiuojasi savo mokinių pasiekimais ir laimėjimais*.* Susitikimo metu mokytojai ir savivaldos nariai teigė, kad gimnazijai svarbiausia – ugdymo kokybė, sąlygų sudarymas kiekvienam mokiniui siekti pažangos ir mokinių akademiniai pasiekimai. Gimnazijos administracija akcentavo galinti didžiuotis gerais mokymosi rezultatais, laimėjimais olimpiadose, konkursuose, varžybose. 2019–2020 m. m. laimėta 30 prizinių vietų dalykinėse olimpiadose, 2 mokiniai tapo prizininkais apskrities, 2 – šalies olimpiadose, 6 mokiniai tapo laureatais respublikiniuose konkursuose, 7 mokiniai laimėjo prizines vietas rajone. Akmenės r. konkursuose ir sporto renginiuose iškovotos 4 prizinės komandinės vietos ir 3 asmeninės. Nacionaliniame kritinio mąstymo ir problemų sprendimo konkurse vienas mokinys pateko į šalies geriausių mokinių dešimtuką.Dalyvaudami Nacionaliniame mokinių pasiekimų patikrinime gimnazijos mokiniai teisingai atlieka daugiau kaip 50 proc. užduočių, o abiturientų brandos egzaminų rezultatai yra aukštesni nei Akmenės r. ir daugumos mokomųjų dalykų brandos egzaminų rezultatai aukštesni nei Lietuvos abiturientų. Daugiau nei 60 proc. abiturientų kasmet studijuoja aukštosiose mokyklose. 2020–2021 m. m. vienas abiturientas, kuris mokėsi pagal pritaikytą ugdymo programą, sėkmingai išlaikė brandos egzaminus ir gavo brandos atestatą. Gimnazijos teigimu, 2020 m. 64,8 proc. mokinių padarė pažangą, tai yra dvigubai daugiau negu ankstesniais mokslo metais (buvo 39,9 proc.). Problema ta, kad mokykla nėra susitarusi dėl pažangos sampratos: pažanga nustatoma lyginant mokinių pažymius, neįvertinat to, kad didžioji pažangos dalis yra sutelktos pastangos, t. y. mokinio pažymiai gali būti ir prasti, o pažanga didelė. Pastebėtina, kad kasmet po keliolika mokinių nepasiekia patenkinamo lygio (2019 m. blogai mokėsi 9,5 proc. pradinių klasių ir 7,8 proc. 5–IV kl. mokinių). Gimnazija deda pastangas, ieško būdų, kaip padėti mokymosi problemų turintiems mokiniams. 2020–2021 m. m. vykdant nuotolinį ugdymą VGK sprendimu buvo sudarytos galimybės mokiniams, turintiems mokymosi sunkumų, ugdytis gimnazijoje. Priežiūrą ir pagalbą gimnazijoje ugdomiems mokiniams teikė mokytojo pagalbininkai, socialinė pedagogė ir administracija. Šiems mokiniams skirtos privalomos konsultacijos, stebėtas jų lankymas, klasių vadovai nuolat teikė informaciją apie mokinių lankomumą ir pažangos pokyčius, ugdymosi rezultatai aptarti VGK. Pastebėtina, kad visi mokiniai, kurie per pusmetį buvo nepažangūs iš 1–5 mokomųjų dalykų, iki pusmečio pabaigos pagerino akademinius ugdymosi rezultatus. Mokantis kontaktiniu būdu kas mėnesį per VGK posėdžius aptariamos mokinių lankomumo ir pažangumo problemos, su mokiniu vyksta individualūs pokalbiai, kuriuose dalyvauja klasės vadovas, dalyko mokytojas, socialinė pedagogė, tėvai. Tokiems mokiniams sudaromi individualūs mokymosi planai.  Ugdymo įstaigai rekomenduotina akyliau ir tikslingiau stebėti jų mokymąsi ir išmokimą kiekvieną pamoką, nustatyti priežastis, kliuvinius, kurie trukdo daryti pažangą.  Gimnazijoje yra aptariami ugdymo rezultatų pokyčiai ir tendencijos, kas pusmetį šie rezultatai analizuojami Mokytojų tarybos posėdžiuose, metodinėse grupėse. Tėvai sistemingai informuojami apie vaikų pažangą TAMO elektroniniame dienyne, asmenine žinute, tėvų susirinkimų metu. Vykdomi trišaliai individualūs pokalbiai su mokiniu ir jo tėvais ar globėjais. Specialiųjų ugdymosi poreikių mokinių tėvai gauna visą reikiamą informaciją asmeniškai ir su PPT išvadomis susipažįsta individuliai. Tėvai yra visada laukiami mokykloje, kviečiami atvykti į pamokas.  Ugdymo(si) rezultatai turėtų būti siejami ne tik su akademiniais pasiekimais, bet ir su asmenybės brandos aspektais.  15 stebėtų pamokų (38,46 proc.) mokiniai vertino vieni kitų darbus, grįžo prie mokymosi uždavinio, aiškinosi, ką naujo sužinojo, jiems pateikti kriterijai, kuriais naudodamiesi fiksavo įsivertinimus pasiekimų kortelėse ar lapuose. Likusiose stebėtose pamokose įsivertinimas organizuotas formaliai (pvz., visų klausiant, kaip sekėsi), mokiniai neskatinti analizuoti individualių ugdymosi rezultatų, priimti sprendimų dėl tolesnių mokymosi siekinių ir lūkesčių. Kaip teigė klasių vadovai, kiekvienas mokinys turi savo individualios pažangos stebėjimo ir fiksavimo aplankus, kurie parengti vadovaujantis vertinimo aprašu, 4 ir 5 aprašo prieduose pateikiami individualaus įsivertinimo lentelių pavyzdžiai ir individualios pažangos stebėjimo fiksavimo lapas. Mokiniai pildo aplankus, su jų turiniu gali individualiai susipažinti ir mokinių tėvai jiems patogiu metu. Kokią įtaką toks pažangos fiksavimas daro stiprinant mokinių motyvaciją, gerinant pasiekimus ir pažangą, gimnazija nėra tyrusi. |
| ***Stiprieji vertinamos srities veiklos aspektai*** | Gimnazijos personalo bendradarbiavimas kuriant ir palaikant įtraukios kultūros nuostatas. |
| ***Tobulintini vertinamos srities veiklos aspektai*** | Mokymosi uždavinio, orientuoto į skirtingų mokinių mokymosi poreikius, kėlimas.  Pastoliavimas mokiniui ugdymo procese, siekiant išvengti kliūčių ir patirti mokymosi sėkmę.  Konstruktyvus, informatyvus ir suasmenintas pažangą skatinantis grįžtamasis ryšys. |
| ***Vertinamos srities rekomendacijos*** | 1. Vertintojai rekomenduoja mokytojams glaudžiau bendradarbiaujant su švietimo pagalbos specialistais atpažinti, įvertinti skirtingus mokinių mokymosi poreikius ir rengiantis pamokoms kelti diferencijuotus uždavinius – numatyti palankiausias (jei reikia – skirtingas) kiekvieno mokinio išmokimui sąlygas ir priemones, leisti pasirinkti šaltinius, mokymosi veiklas, išmokimo pristatymo būdus. Tikėtina, kad galimybių rinktis, tinkamų mokymosi sąlygų sudarymas, įtraukių, mokymąsi aktyvinančių metodų taikymas sukurtų prielaidas kiekvieno mokinio aktyviam dalyvavimui pamokoje, stiprintų mokinių pasitikėjimą savo jėgomis, didintų jų išmokimo tikimybę ir būtų viena iš pastoliavimo mokantis galimybių. 2. Pedagoginei bendruomenei rekomenduotina susitelkti pastoliavimo sąvokos sklaidos ir praktinio kliūčių įveikos taikymo galimybėms aptarti ir patirčiai reflektuoti. Mokytojams vertėtų imtis savišvietos (pvz., skaitant pedagoginę literatūrą apie universalųjį ugdymo dizainą ar įgyvendinant kvalifikacijos tobulinimo programas stiprinti kompetenciją šioje srityje), dalytis sėkmės atvejais, reflektuoti patirtis. Išbandžius pastoliavimo praktiką įsivertinimo grupei patartina išsiaiškinti, kaip šis procesas padeda kiekvienam mokiniui siekti pažangos. Tikėtina, kad reiklūs sau, pozityviai priimantys įtraukiojo ugdymo kultūrą, atviri kaitai gimnazijos mokytojai ir šioje srityje darys pažangą, kuri plės mokinių savivaldaus mokymosi gebėjimus, įgalins pačius besimokančiuosius naudotis pastoliais, užtikrinančiais mokymosi sėkmę. 3. Vertintojai rekomenduoja mokytojams, švietimo pagalbos specialistams glaudžiau ir tikslingiau bendradarbiauti, dalytis patirtimi formuluojant į skirtingų mokinių mokymosi poreikius, interesus orientuotus mokymosi uždavinius. Mokinių įtrauktį didintų ir aktualus mokymosi medžiagos kontekstas, pasitikėjimą savo jėgomis stiprintų optimalūs, asmenines galimybes atitinkantys išmokimo siekiniai. Pastebėtina, kad rengiantis pamokai tinkamų mokymosi sąlygų, mokiniams patrauklios ir prieinamos mokymosi veiklos numatymas, lankstus išmokimo rezultato planavimas būtų paveikus pastoliavimas mokantis.   1. Gimnazijos mokytojams rekomenduotina susitarti dėl mokymosi pažangos sampratos, įsivertinti mokykloje taikomos asmeninės pažangos stebėjimo, fiksavimo tvarkos veiksmingumą mokymosi motyvacijos ir savivadumo aspektais, pamokose taikyti kaupiamąjį vertinimą, kuris stiprintų ir palaikytų motyvaciją, didintų mokinių dalyvavimo aktyvumą ir įtrauktį, įgalintų pastebėti ir įvertinti jų pastangas. Dirbant su įvairių poreikių turinčiais mokiniais, vertėtų taikyti įvairesnius vertinimo metodus, kurie skatintų kiekvieno asmeninę ūgtį ir visybišką pažangą. |

**V. REKOMENDACIJOS DĖL MOKYKLOS VEIKLOS KRYPTINGUMO ORGANIZUOJANT ĮTRAUKŲJĮ UGDYMĄ**

**Gimnazijos vadovams**

* Rengiant strateginius, metų ir kitus veiklos planus aktyviau įtraukti gimnazijos bendruomenei atstovaujančias mokinių, tėvų (globėjų, rūpintojų), mokytojų savivaldos organizacijas, pagalbos mokiniui specialistus, socialinius partnerius, skatinti inicijuoti jų atstovaujamai bendruomenės daliai aktualių veiklų pasiūlymus, vertinti pasiūlymų visumą, vengiant segregacijos ir selekcijos numatyti įvairius visų norinčiųjų dalyvauti veiklose į(si)traukimo būdus. Siekiant bendruomenės narių didesnės įtraukties ir atsakingo dalyvavimo, dalijantis lyderyste numatyti vis kitus atsakingus už veiklų, priemonių įgyvendinimą asmenis ir konkretų įgyvendinimo laiką (tai sudarytų sąlygas plano įgyvendinimo stebėsenai), įgyvendinus suplanuotą priemonę, pagal konkrečius numatytus kriterijus ar siektinus rezultatus vertinti jos veiksmingumą įtraukiojo ugdymo aspektu ir reflektuoti apie jos poveikį mokinio ūgčiai. Nuosekliai, tikslingai ir sistemingai vykdyti ugdymo proceso stebėseną.
* Inicijuoti sistemingą ir kryptingą mokytojų, pagalbos mokiniui specialistų bendradarbiavimą planuojant ir organizuojant ugdymą, t. y. kartu rengti pritaikytas ir individualizuotas programas, pamokų planus, aptarti pastoliavimo variantus dėl mokiniams atsirandančių asmeninių, programos ar gebėjimų kliūčių (numatyti mokymąsi lengvinančias aplinkas, priemones, tinkamiausius organizavimo būdus, tikslingą diferencijavimą ir kt.). Tai sudarytų prielaidas specialiųjų ugdymosi poreikių mokiniams mokytis pagal savo galimybes, tačiau integruotai su klasės kolektyvu, kartu vykdyti refleksijas apie priimtų sprendimų poveikį mokinio visybiškai pažangai.

*Pastebėtina, kad gimnazija jau turi įdirbį veikdama šiuo aspektu, tačiau bendradarbiavimui dar stinga sistemingumo, nuoseklumo.*

**Metodinei tarybai**

* Kolegialiai bendradarbiaujant organizuoti mokymosi uždavinio, orientuoto į skirtingų gebėjimų mokinius, formulavimo pratybas. Uždavinyje pagal poreikį numatyti skirtingas mokymosi sąlygas, priemones, veiklas, kiekybiniais ar kokybiniais kriterijais pamatuojamą išmokimo rezultatą ir galimus išmokimo pateikimo būdus (mokymosi uždavinys turėtų būti lankstus, sudaryti mokiniams galimybes rinktis sąlygas, priemones, veiklos ir rezultatų pateikimo būdus). Išbandžius mokymosi uždavinius pamokose, reflektuoti, ar / kaip jie padėjo siekti kiekvieno mokinio pažangos.
* Naudojantis vidaus ir išorės ištekliais, išsiaiškinti pastoliavimo kaip praktinio kliūčių įveikos taikymo galimybes, inicijuoti dalijimąsi praktinio pastoliavimo patirtimis ir kartu diskutuojant vertinti, ar mokytojo, švietimo pagalbos specialisto, mokytojo padėjėjo pastoliavimas sudarė sąlygas kiekvienam mokiniui mokytis su visa klase, būti savivaldžiam mokymosi procese ir patirti sėkmę.

*Pozityvios gimnazijos pedagoginės bendruomenės nuostatos dėl įtraukiojo ugdymo įgyvendinimo ir turima jų realizavimo praktika suponuoja įsitikinimą, kad mokyklos pedagogai yra pajėgūs ir šioje srityje įgyti kompetencijų*.

* Susitartus dėl pažangos sampratos, tobulinti mokinio asmeninės, klasės, mokyklos pažangos stebėseną, vertinimą ir fiksavimą, o svarbiausia – ir mokiniui, ir mokytojui naudojantis įsivertinimo duomenimis kryptingai visais lygmenimis siekti didesnės pažangos.
* Skatinant mokytojus, klasių vadovus įvairiomis formomis teikti konstruktyvų, informatyvų, asmenišką pažangą skatinantį grįžtamąjį ryšį mokiniams ir jų tėvams (globėjams, rūpintojams), taikyti dialogą vertinant, organizuoti kvalifikacijos tobulinimą šiuo klausimu ir patirties sklaidą.
* Diskutuojant ir bendradarbiaujant susitarti dėl sėkmingos šiuolaikinės pamokos požymių, kurie galėtų būti fiksuojami gimnazijos detaliųjų rodiklių aprašymuose kaip bendruomenės ugdymo kokybės siekiniai, remiantis susitarimais organizuoti pamokas, grįstas mokymosi paradigma (savivaldžiu, suasmenintu mokymusi ir aktyviu mokinių įsitraukimu), diegti universalaus ugdymo dizaino modelio strategijas.

*Pastebėtina, kad gimnazija turi labai paveikios, kiekvieną mokinį įtraukiančios patirtinio / patyriminio ugdymo organizavimo patirties, kuri rodo, kad profesionalūs, kūrybingi ir reiklūs sau mokytojai gebės įveikti ir šiuos iššūkius.*

**Veiklos kokybės įsivertinimo grupei**

* Į gimnazijos veiklos kokybės įsivertinimą aktyviau įtraukti visą bendruomenę: mokinių tėvus (globėjus, rūpintojus), mokinius. Pagrįstai, orientuojantis į švietimo prioritetus, mokyklos aktualijas, pasirinkti įsivertinimo temas ir rodiklius, remiantis ne vien apklausomis, bet ir diskusijomis, kasdienio gimnazijos, pamokos stebėjimo, mokinių pasiekimų ir pažangos duomenimis, nustatyti, kaip laikomasi bendrų susitarimų dėl ugdymo kokybės, kokį poveikį planuose ir susitarimuose numatytų priemonių įgyvendinimas daro mokiniui, mokytojui, mokyklos vadovams, tėvams (globėjams, rūpintojams), kaip gimnazijos stiprybės gali padėti tobulinti silpnybes. Diskutuojant su bendruomene nustatyti priežasčių ir pasekmių ryšius, priimti sprendimus dėl konkrečių tobulėjimo žingsnių, įvertinus, kada galimi matyti pokyčių rezultatai, grįžti prie tos pačios temos ir įsivertinti, ar tinkamu tobulėjimo keliu einama.

**Gimnazijos savininkui – Akmenės r. savivaldybei ([Švietimo, kultūros ir sporto skyriui)](https://www.akmene.lt/pirma-kolona/kontaktine-informacija/27/svietimo-kulturos-ir-sporto-skyrius/d19)**

Įpareigoti Akmenės r. jaunimo ir suaugusiųjų švietimo centrą akredituoti ilgalaikę (-es) kvalifikacijos tobulinimo programą (-as) gimnazijos mokytojų poreikiams tenkinti (aktualiausios temos – diferencijavimas, individualizavimas, suasmeninimas, pastoliavimas, pažangą skatinantis grįžtamasis ryšys) – inicijuoti kryptingą kvalifikacijos tobulinimą.

**Lietuvos Respublikos švietimo, mokslo ir sporto ministerijai**

Formuoti teigiamas visuomenės, šalies ir regiono švietimo politikų nuostatas dėl įtraukiojo ugdymo realizavimo praktikos: vertinant mokyklų pažangą orientuotis ne tik į akademinius mokinių pasiekimus, bet ir į kiekvieno asmenybės tapsmo, mokymosi pažangą. Tokios nuostatos stiprintų mokyklų, kurios rūpinasi kiekvieno vaiko asmenybės ūgtimi, asmenine pažanga, tikėjimą savo darbo prasme, stiprintų mokyklos įvaizdį ir spartintų įtraukiosios kultūros įgyvendinimą.

Vadovaujančioji vertintoja Audronė Šarskuvienė

Vertinimo skyriaus vedėja Snieguolė Vaičekauskienė

**PRIEDAS**

**Įgalinančio vadovavimo mokymuisi ir mokinių mokymosi patirčių apibendrintas vertinimas**

(N=36)

1 lentelė

|  |  |  |  |  |
| --- | --- | --- | --- | --- |
| **Labai gerai** | **Gerai** | **Patenkinamai** | **Prastai** | **Labai prastai** |
| 10 pamokų | 14 pamokų | 9 pamokos | 0 pamokų | 0 pamokų |
| 30,3 proc. | 42,4 proc. | 27,3 proc. | 0 proc. | 0 proc. |

**1 pav. Pasiekimų vertinimo mokinių įvairovėje pagal klases apibendrintas vertinimas** (N=39, moda =2)

**2 pav. Apibendrintas pasiekimų vertinimas pagal mokymo paradigmą** (N=39, moda =3)

**3 pav. Apibendrintas pamokų kokybės vertinimas pagal mokytojo kvalifikacinę kategoriją** (N=39, moda =2)